Komission tiedonanto neuvostolle ja euroopan parlamentille - Etenemissuunnitelmat Bulgariaa ja Romaniaa varten /* KOM/2002/0624 lopull. */





Komission tiedonanto neuvostolle ja euroopan parlamentille - Etenemissuunnitelmat Bulgariaa ja Romaniaa varten 1. JOHDANTO Lokakuun 9. päivä 2002 julkaistussa strategia-asiakirjassa 'Kohti laajentunutta unionia' [1] komissio ilmoitti ehdottavansa vuoden 2002 määräaikaiskertomuksissa esitetyn arvion perusteella yksityiskohtaisia etenemissuunnitelmia Bulgariaa ja Romaniaa varten ennen Kööpenhaminassa kokoontuvaa Eurooppa-neuvostoa. [1] (KOM(2002) 700 lopullinen). Brysselissä 24. ja 25. lokakuuta 2002 järjestetyn Eurooppa-neuvoston kokouksen päätelmissä unioni hyväksyi komission arvion Bulgarian ja Romanian edistymisestä. Laajentumisprosessin kaiken mukaansa sisällyttävän ja peruuttamattoman luonteen vuoksi sekä komission strategia-asiakirjan perusteella neuvostoa ja komissiota kehotettiin valmistelemaan läheisessä yhteistyössä Bulgarian ja Romanian kanssa tarvittavat, Kööpenhaminan Eurooppa-neuvostossa vahvistettavat päätökset ensinnäkin yksityiskohtaisista etenemissuunnitelmista, joihin sisältyy aikataulu, sekä liittymistä valmistelevan tuen lisäämisestä näiden maiden liittymisprosessin vauhdittamiseksi. Eurooppa-neuvosto ilmaisi tukensa Bulgarialle ja Romanialle näiden ponnisteluissa saavuttaakseen tavoitteen jäsenyydestä vuonna 2007. Bulgariaa ja Romaniaa koskevat etenemissuunnitelmat kattavat ajanjakson ennen laajentumista. Niiden tarkoituksena on osoittaa tärkeimmät toimet, jotka maiden on toteutettava ollakseen valmiita jäsenyyteen. Ne perustuvat neuvotteluissa annettuihin sitoumuksiin ja siihen, mitä on vielä tehtävä Kööpenhaminassa ja Madridissa vahvistettujen jäsenyysperusteiden täyttämiseksi. Niissä noudatetaan samoja periaatteita, jotka ovat ohjanneet liittymisprosessia sen alusta alkaen, eli kaikkia ehdokasmaita kohdellaan tasavertaisina ja niiden odotetaan liittyvän Euroopan unioniin samojen perusteiden mukaan ja niiden kunkin edistymisestä riippuen. Etenemissuunnitelmilla pyritään tukemaan näiden kahden maan ponnisteluja niiltä vielä saavuttamatta olevien jäsenyysperusteiden täyttämiseksi, määrittämällä edessä olevat tehtävät ja tarjoamalla entistä enemmän taloudellista avustusta. Erityisesti keskitytään talousuudistukseen sekä tarvittaviin hallinnon ja oikeuslaitoksen valmiuksiin yhteisön säännöstön panemiseksi täytäntöön. Yhteisön säännöstön eri lukujen osalta etenemissuunnitelmissa esitetään vertailukohdat, joiden avulla Bulgarian ja Romanian etenemistä voidaan seurata. Nämä kattavat sekä lainsäädännön yhdenmukaistamisen että hallinnollisten valmiuksien kehittämisen. Yksityiskohtainen arvio jäljellä olevista haasteista esitetään Bulgariaa [2] ja Romaniaa [3] koskevien vuoden 2002 määräaikaiskertomusten kokonaisarvion ja päätelmien yhteydessä. Etenemissuunnitelmissa määritetään lyhyellä ja keskipitkällä aikavälillä huomiota edellyttävät asiat, joihin paneudutaan tarkemmin ensi vuonna esitettävissä tarkistetuissa liittymiskumppanuuksissa. [2] (KOM(2002) 700 lopullinen). [3] (KOM(2002) 700 lopullinen). Etenemissuunnitelmat perustuvat periaatteeseen, jonka mukaan edistyminen neuvotteluissa riippuu suurelta osin edistymisestä tarvittavien uudistusten toteuttamisessa. Näin ollen etenemissuunnitelmissa määritetään ne toimenpiteet, jotka maiden on toteutettava edetäkseen liittymisneuvottelujen päättämiseen. Etenemissuunnitelmat eivät aiheuta liittymisneuvotteluihin uusia ehtoja tai käytäntöjä. Neuvottelulukujen käsittely Bulgarian ja Romanian kanssa päätetään jatkossakin liittymisneuvotteluissa vakiintuneen käytännön mukaisesti. Niiden neuvottelulukujen osalta, joiden käsittely on päätetty toistaiseksi, haasteena on nyt varmistaa, että sitoumuksia noudatetaan sovitussa aikataulussa. Tästä syystä tällaisten neuvottelulukujen osalta neuvotteluissa annetut ja liittymiskonferenssissa hyväksytyt sitoumukset muodostavat etenemissuunnitelman pohjan. Etenemissuunnitelmat eivät kuitenkaan korvaa liittymiskonferenssille toimitettuja neuvotteluasiakirjoja. Niiden neuvottelulukujen osalta, joita koskevat neuvottelut ovat vielä käynnissä, etenemissuunnitelmissa määritetään ne keskeiset asiat, joihin on puututtava neuvotteluissa edistymiseksi. Etenemissuunnitelmat saatetaan ajan tasalle säännöllisin väliajoin asianomaisissa maissa tapahtuneen kehityksen ja neuvotteluissa saavutetun edistyksen perusteella. 2. HALLINNON JA OIKEUSLAITOKSEN VALMIUDET Vaikka lainsäädännön yhdenmukaistaminen on välttämätöntä, siihen on yhdistettävä asianmukaiset hallinnon ja oikeuslaitoksen valmiudet yhteisön säännöstön panemiseksi täytäntöön ja sen noudattamisen valvomiseksi. Tätä on korostettu Madridissa vuonna 1995 kokoontuneessa Eurooppa-neuvostossa ja useaan otteeseen myöhemminkin. Bulgarian ja Romanian osalta vuonna 2001 Göteborgissa kokoontunut Eurooppa-neuvosto totesi, että ehdokasmaiden on "edistyttävä yhteisön säännöstön saattamisessa osaksi kansallista lainsäädäntöä, sen soveltamisessa ja sen noudattamisen valvomisessa [...]. Niiden on kiinnitettävä erityistä huomiota asianmukaisten hallintorakenteiden perustamiseen, oikeusjärjestelmien ja hallinnon uudistamiseen [...]. Erityisiä ponnisteluja tullaan kohdistamaan Bulgarian ja Romanian auttamiseen." Hallinnon ja oikeuslaitoksen uudistaminen on käynnissä, mutta nopeampi edistys näissä asioissa auttaisi jäsenyysvalmisteluja yhteisön säännöstön kaikilla aloilla. Tätä alaa koskevan tuen lisäämiseksi komissio kiinnittää näihin asioihin erityistä huomiota Phare-ohjelmasta tulevaisuudessa annettavan rahoitusavun ohjelmoinnin yhteydessä. Phare-tukea olisi käytettävä myös yhteisön säännöstön täytäntöönpanon ja noudattamisen valvonnan arvioimiseen. Komissio jatkaa yhteisön säännöstön täytäntöönpanon ja EY-varojen hallinnoinnin kannalta keskeisten instituutioiden kehittämisen tukemista. Huomiota kiinnitetään muihinkin hankkeisiin, jotka koskevat julkishallinnon ja oikeuslaitoksen uudistamista. 3. TALOUDELLINEN APU Kuten strategia-asiakirjassa esitetään, komissio ehdottaa, että taloudellista apua Bulgarialle ja Romanialle olisi lisättävä huomattavasti ensimmäisistä liittymisistä alkaen, ja se olisi sidottava edistymiseen etenemissuunnitelmien täytäntöönpanossa sekä maiden valmiuksiin ottaa apua vastaan. Tuen lisäyksellä pyritään tukemaan Bulgariaa ja Romaniaa niiden jäljellä olevien toimien toteuttamisessa, jotka ovat tarpeen jäsenyysperusteiden täyttämiseksi. Liittymiskumppanuudet muodostavat jatkossakin perustan liittymistä valmistelevan avun ohjelmasuunnittelulle, mutta avun painopisteiden määrittämisessä käytetään myös etenemissuunnitelmia, määräaikaiskertomuksia ja tarkistettuja kansallisia kehittämissuunnitelmia, jotka kukin maa valmistelee rakennerahastojen vaatimusten mukaisesti. 3.1. Tarpeet Vuoden 2002 määräaikaiskertomuksissa esitettyjen arvioiden päätelmänä on, että vaikka Bulgaria ja Romania ovat edistyneet, niiden tarpeet ovat suuret seuraavilla aloilla: - maatalous ja maaseudun kehittäminen - liikenne ja ympäristöalan perusrakenteet - taloudellinen ja sosiaalinen yhteenkuuluvuus - yhteisön säännöstön täytäntöönpanoon liittyvät investoinnit ja instituutioiden kehittäminen. Kolmella nykyisellä tukivälineellä, jotka ovat Phare, ISPA ja Sapard, voidaan tukea näiden alojen ohjelmia, joten käytettävissä oleviin tukivälineisiin ei ehdoteta muutoksia. Lisäavulla autetaan Bulgariaa ja Romaniaa myös valmistautumaan rakennerahastoihin osallistumiseen. 3.2. Rahoituksen lisääminen Tarpeet ovat selvästi tiedossa, mutta Bulgarian ja Romanian olisi parannettava huomattavasti valmiuksiaan hallinnoida ja käyttää varoja tehokkaasti. Lisäavun ehtona on näin ollen etenemissuunnitelmien mukainen edistyminen sekä huomattavat parannukset kyvyssä hallinnoida ja käyttää varoja tehokkaasti. Tämän perusteella laajennetun hajauttamisen toteuttamista Pharen ja ISPAn osalta vuoden 2004 loppuun mennessä olisi edistettävä voimakkaasti. Bulgaria ja Romania ovat jo aloittaneet toimet hajautettujen täytäntöönpanojärjestelmien laajentamiseksi sekä Pharen että ISPAn osalta, mutta näiden toimien vauhdittamiseksi annetaan tarvittaessa lisätukea. Sapard on jo nykyisin täysin hajautettu. Näin ollen Bulgaria ja Romania ovat aloittaneet valmiuksiensa kehittämisen nykyisten varojen käytön tehostamiseksi. Jos valmisteluja jatketaan ja tehostetaan, nämä maat pystyvät todennäköisesti ottamaan vastaan ja käyttämään lisävaroja tehokkaasti vuodesta 2004 eteenpäin. Edellä todetun perusteella komissio ehdottaa, että apua Bulgarialle ja Romanialle lisättäisiin vähitellen niin, että se olisi 40 prosenttia nykyistä suurempi vuonna 2006. [4] Jakautuminen liittymistä valmistelevien kolmen välineen kesken olisi ratkaistava kunkin maan erityistarpeiden ja vastaanottokyvyn perusteella. [4] TÄMÄN LISÄYKSEN LÄHTÖKOHTANA ON NÄILLE KAHDELLE MAALLE SUUNNATUN PHARE-/ISPA-/SAPARD-AVUN KESKIMÄÄRÄINEN TASO VUOSINA 2001-2003. 4. TARKKAILIJA-ASEMA Bulgaria ja Romania osallistuvat jo nykyisin useiden yhteisön komiteoiden ja virastojen toimintaan. [5] Strategia-asiakirjassa todetaan, että liittymissopimuksen allekirjoittamisen jälkeen unioniin liittyvillä valtioilla pitää olla mahdollisuus osallistua edelleen, aina kun se on oikeudellisesti mahdollista, tarkkailijoina kaikkiin komitologiamenettelyllä perustettuihin ja kaikkiin muihinkin komiteoihin. Komissio katsoo myös, että liittyvien valtioiden pitäisi voida osallistua ainakin tarkkailijoina kaikkien yhteisön virastojen keskeisiin rakenteisiin. Komissio on myös todennut, että osallistumista koskevat yleiset periaatteet ja yksityiskohdat määritellään myöhemmin. [5] Ks. 20.12.1999 annettu komission tiedonanto "Ehdokasmaiden osallistuminen yhteisön ohjelmiin, komiteoihin ja virastojen toimintaan", KOM (1999) 710 lopullinen. Näitä määräyksiä sovelletaan myös Bulgariaan ja Romaniaan. 5. SEURANTA Monien neuvottelulukujen käsittely on Bulgarian ja Romanian osalta päätetty toistaiseksi pitäen niiden liittymisen viitteellisenä ajankohtana 1. päivää tammikuuta 2007. Ehdokasmaiden ja EU:n on erityisen tärkeää seurata näiden sitoumusten täyttämistä sekä talousuudistusten etenemistä. Eurooppa-sopimusten rakenteita, joita käytetään liittymiskumppanuuksien kaikkien ensisijaisten tavoitteiden sekä hallinnon ja oikeuslaitoksen valmiuksien alalla saavutetun edistymisen arvioimiseen, olisi käytettävä järjestelmällisesti myös tähän tarkoitukseen. Alakomiteat tarjoavat mahdollisuuden tarkastella liittymiskumppanuuksien ensisijaisten tavoitteiden saavuttamista sekä lainsäädännön lähentämisen, täytäntöönpanon että noudattamisen valvonnan osalta. Eurooppa-sopimusten rakenteet pysyvät kuitenkin neuvotteluprosessista erillisinä. Vertaisarvioinnit ovat osoittautuneet hyödylliseksi mekanismiksi joillakin aloilla, ja niitä voitaisiin kehittää edelleen. Komissio jatkaa määräaikaiskertomusten laatimista, kunnes Bulgaria ja Romania täyttävät liittymisperusteet. Tuleviin määräaikaiskertomuksiin sisällytetään arvio etenemissuunnitelmien täytäntöönpanosta. 6. TARKISTETUT LIITTYMISKUMPPANUUDET Komissio ehdottaa tarkistettuja liittymiskumppanuuksia Bulgarialle ja Romanialle vuoden 2002 määräaikaiskertomusten päätelmien ja etenemissuunnitelmien perusteella. Liittymiskumppanuuksissa yksilöidään jatkossakin lisätoimia edellyttävät ensisijaiset alat määräaikaiskertomusten arvion pohjalta. Ne täydentävät etenemissuunnitelmia ja muodostavat yhdessä keskeiset apuvälineet Bulgarian ja Romanian ohjaamiseksi niiden valmisteluissa EU:hun liittymiseksi. 7. TÄSTÄ ETEENPÄIN Tässä asiakirjassa esitettävät etenemissuunnitelmat ja edellä hahmoteltu lähestymistapa muodostavat oppaan, jonka avulla Bulgaria ja Romania voivat saattaa päätökseen valmistelunsa EU:n jäsenyyttä varten ja päättää liittymisneuvottelut onnistuneesti. Etenemissuunnitelmat ovat osoitus Euroopan unionin sitoutumisesta työskentelemään Bulgarian ja Romanian kanssa, tarvittaessa lisätukea antaen, jotta nämä maat saavuttaisivat yhteisen tavoitteemme Euroopan unioniin liittymisestä. Bulgaria ja Romania ovat asettaneet viitteelliseksi liittymisajankohdaksi vuoden 2007, minkä Brysselissä kokoontunut Eurooppa-neuvosto on hyväksynyt. Komissio tukee Bulgariaa ja Romaniaa tämän tavoitteen saavuttamisessa painokkaasti samojen periaatteiden mukaisesti, jotka ovat ohjanneet liittymisneuvotteluja alusta alkaen. Etenemissuunnitelma Bulgariaa varten 1. JOHDANTO Vuoden 2002 määräaikaiskertomuksessa [6] Bulgarian edistymisestä jäsenyysperusteiden täyttämisessä esitetään arviona, että Bulgaria on jatkanut hyvää edistymistään Kööpenhaminassa vahvistettujen arviointiperusteiden täyttämisessä: [6] (KOM (2002) 700 lopullinen). - Bulgaria täyttää edelleen poliittiset arviointiperusteet. Sen on jatkettava ponnisteluja monilla aloilla, mutta etenemissuunnitelmassa ei yksilöidä poliittisiin arviointiperusteisiin liittyviä erityistä huomiota edellyttäviä asioita. - Bulgaria täyttää osittain taloudelliset arviointiperusteet, sillä se on toimiva markkinatalous. Se ei kuitenkaan kykene vielä selviämään kilpailun ja markkinavoimien paineista unionissa. Tämän vuoksi etenemissuunnitelmassa keskitytään niihin jäljellä oleviin toimiin, jotka Bulgarian on toteutettava tämän arviointiperusteen täyttämiseksi. - Bulgaria ei täytä vielä täysin yhteisön säännöstöä koskevaa arviointiperustetta. Saadakseen jäsenyysvalmistelunsa onnistuneesti päätökseen Bulgarian on jatkettava ponnisteluja yhteisön säännöstön saattamiseksi osaksi kansallista lainsäädäntöään, sen panemiseksi täytäntöön ja sen noudattamisen valvomiseksi. Samoin sen on jatkettava julkishallinnon ja oikeuslaitoksen uudistamista tarvittavien hallinnon ja oikeuslaitoksen valmiuksien saavuttamiseksi. Tällä etenemissuunnitelmalla pyritään tukemaan Bulgarian ponnisteluja jäljellä olevien jäsenyysvaatimusten täyttämiseksi, yksilöimällä vielä toteutettavat toimet. Erityisesti keskitytään talousuudistukseen sekä tarvittaviin hallinnon ja oikeuslaitoksen valmiuksiin yhteisön säännöstön panemiseksi täytäntöön. Yhteisön säännöstön eri lukujen osalta etenemissuunnitelmassa esitetään vertailukohdat, joiden avulla Bulgarian etenemistä voidaan seurata. 2. HALLINNON JA OIKEUSLAITOKSEN VALMIUDET Bulgariaa koskevassa vuoden 2002 määräaikaiskertomuksessa todetaan päätelmänä, että maa ei täytä täysin yhteisön säännöstöä koskevaa arviointiperustetta. Arvion mukaan "Bulgarian on vielä jatkettava ponnisteluja riittävien hallinnon ja oikeuslaitoksen valmiuksien hankkimiseksi, jotta se voisi panna yhteisön säännöstön täytäntöön ja valvoa sen noudattamista. Sen on jatkettava julkishallinnon laaja-alaista uudistamista ja keskityttävä erityisesti tarvittavien valmiuksien kehittämiseen voidakseen osallistua sisämarkkinoihin ja voidakseen soveltaa yhteisön säännöstöä muun muassa maatalouden, ympäristön ja aluepolitiikan aloilla. Lisäponnisteluja vaaditaan myös tarvittavien hallinnollisten valmiuksien saavuttamiseksi, jotta voidaan varmistaa EY-varojen moitteeton ja tehokas hallinnointi." Edistyminen näillä aloilla on ensiarvoisen tärkeää myös jäsenyyden taloudellisten arviointiperusteiden täyttämiseksi kokonaan. 2.1. Hallinnon valmiudet Vuoden 2002 määräaikaiskertomuksessa tunnustetaan, että Bulgaria on jatkanut edistymistä hallinnollisten valmiuksien kehittämisessä mutta että paljon tehtävää on vielä jäljellä. Valtionhallinnon uudistamiseksi on laadittu strategia, ja lainsäädäntökehyksen uudistamisessa on edistytty, mutta tarvitaan vielä vakavia ponnisteluja uudistusten suunnittelemiseksi ja toteuttamiseksi, jotta voidaan varmistaa julkishallinnon tehokkuus, avoimuus ja vastuullisuus. Rekrytointi- ja ylennysmenettelyjen on oltava avoimia, jotta käytettävissä on pätevää henkilöstöä uudistusten jatkuvuuden varmistamiseksi, valtionhallinnon henkilöstöhallinnon parantamiseksi, hallinnon päätöksentekoa koskevan oikeudellisen kehyksen yksinkertaistamiseksi ja selkiyttämiseksi sekä oikeusvarmuuden turvaamiseksi. Hallintorakenteita, petostentorjuntarakenteet mukaan luettuina, on myös vahvistettava huomattavasti sen varmistamiseksi, että Bulgaria kykenee käyttämään EY-varoja tehokkaasti. Saatettaessa EY:n säännöstöä osaksi Bulgarian kansallista lainsäädäntöä on kiinnitettävä enemmän huomiota siihen, miten se voidaan mukauttaa Bulgarian tilanteeseen sopivaksi, sekä täytäntöönpanoa ja noudattamisen valvontaa koskeviin valmiuksiin kansallisella, alueellisella ja paikallisella tasolla. Ensimmäisenä askeleena on kannustaa Bulgariaa valmistelemaan vuonna 2003 kattava uudistusstrategia, johon sisältyy myös toimintasuunnitelma. Sitten kun tämä on saatu valmiiksi, kehitetään Phare-hankkeita yksittäisten uudistusten toteuttamiseksi. 2.2. Oikeuslaitoksen valmiudet Määräaikaiskertomuksessa tunnustetaan, että Bulgaria on edistynyt huomattavasti oikeuslaitoksen uudistusta koskevan strategian toteuttamisessa hyväksymällä toimintasuunnitelman ja merkittäviä muutoksia maan oikeusjärjestelmää koskevaan lakiin. Oikeusjärjestelmä on kuitenkin edelleen hauras eikä sen toiminta ole käytännössä muuttunut paljonkaan. Jotta Bulgarian oikeusjärjestelmä voisi vastata tehtävistään maan talouden kehittämisen ja yhteisön säännöstön tulevan täytäntöönpanon kannalta, Bulgarian oikeusjärjestelmän kansallisen uudistusstrategian yhteydessä jo sovitut uudistukset on pantava täytäntöön kokonaisuudessaan ja jäljellä olevia tarvittavia uudistuksia koskevaa työtä on jatkettava. Erityistä huomiota olisi kiinnitettävä myös Bulgarian oikeuslaitoksen rakenteen uudistamiseen. Erityisesti on kiinnitettävä huomiota siihen, miten oikeustutkinta suoritetaan. Samoin on puututtava immuniteettiin. Komissio tukee uudistusten jatkamista, erityisesti oikeuslaitoksen uudistamista koskevan strategian ja toimintasuunnitelman täytäntöönpanoa. Tämän alan hankkeita rahoitetaan Phare-ohjelmasta vuonna 2003 ja sitä seuraavina vuosina. 3. TALOUSUUDISTUS Tämän vuoden määräaikaiskertomuksen päätelmissä todetaan, että Bulgarialla on toimiva markkinatalous ja että maan pitäisi keskipitkällä aikavälillä pystyä vastaamaan kilpailupaineiden ja markkinavoimien haasteisiin EU:ssa, jos se jatkaa uudistusohjelmansa toteuttamista jäljellä olevien ongelmien ratkaisemiseksi. Bulgaria on pystynyt tasapainottamaan makrotaloutensa erittäin hyvin, ja sen markkinajärjestelmät toimivat nyt tavalla, joka mahdollistaa resurssien paremman kohdentamisen. Rakenneuudistukset ovat edenneet hyvin, etenkin kun tarkastellaan markkinoillepääsyyn liittyviä menettelyjä, rahoitusalan rakenneuudistusta sekä yksityistämistä, ja ne tarjoavat näin mikrotaloudellisen perustan kestävälle kasvulle. Markkinoiden joustavuutta on kuitenkin edelleen pyrittävä lisäämään. Erityisesti on tehostettava hallinto- ja oikeusjärjestelmää, jotta talouden toimijat voisivat tehdä päätöksensä vakaissa ja ennustettavissa olosuhteissa. Yrityksiä koskevia hallintomenettelyjä, myös konkurssimenettelyjä, on kevennettävä. Rahoituksenvälitys on edelleen vähäistä. Tietyt maakiinteistöjen markkinoihin liittyvät puutteet heikentävät näiden markkinoiden ja niihin liittyvien talouden alojen suorituskykyä. Näiden uudistusten toteuttamisen voidaan odottaa lisäävän yksityisiä ja julkisia investointeja, jotka ovat kestävän kasvun ja riittävän, EU:n sisäisen kilpailukyvyn perusedellytyksiä. Arvioidessaan, miten edellä mainittujen parannusten toteuttamisessa on edistytty, komissio tarkastelee etenkin seuraavilla aloilla saavutettua edistystä: - yksityistämisohjelmassa saavutettu edistys - pienten ja keskisuurten yritysten kehittyminen ja erityisesti uusien yritysten lukumäärä - lupamenettelyjen vähentämistä ja yksinkertaistamista koskevan ohjelman toteutus - vero- ja tullihallinnon uudistus - konkurssimenettelyjen tehokkuus - rahoituksenvälityksen ja pankkien ulkopuolisen rahoitusalan kehitys - omistusoikeuksien noudattamisen valvonta - maatalousmaan kauppojen lukumäärä ja maatalousmaan hinta - julkisten investointien volyymi ja laatu, mm. infrastruktuurin, koulutuksen, ympäristön ja terveyden aloilla - valtiontuen vähentäminen etenkin energian ja liikenteen aloilla. 4. YHTEISÖN SÄÄNNÖSTÖN LUVUT 1 luku: Tavaroiden vapaa liikkuvuus Bulgarian olisi paneuduttava erityisesti vaatimustenmukaisuuden arviointia varten tarkoitetun kansallisen järjestelmän luomiseen. Julkisten hankintojen alalla Bulgarian olisi kiinnitettävä erityistä huomiota antamansa sitoumuksen mukaisen viraston perustamiseen sitoumuksessa vahvistamassaan määräajassa sekä tehokkaiden oikeuskeinojen varmistamiseen ja kotimaisia toimittajia suosivan järjestelmän lakkauttamiseen. Tätä lukua koskevat neuvottelut on toistaiseksi päätetty. Huomiota on kiinnitettävä sen varmistamiseen, että neuvotteluprosessissa tehdyt sitoumukset täytetään. Tärkeimpiä vaiheita ovat: Lyhyt aikaväli Perustetaan julkisista hankinnoista vastaava valtion virasto. Jatketaan uuden lähestymistavan mukaisiin direktiiveihin liittyvien yhdenmukaistettujen standardien saattamista osaksi kansallisia standardeja. Saatetaan päätökseen lainsäädännön asteittainen yhdenmukaistaminen yhteisön säännöstön kanssa elintarviketurvallisuuden alalla. Varmistetaan, että uuden lähestymistavan mukaisten direktiivien saattaminen osaksi kansallista lainsäädäntöä saadaan päätökseen ja että tekstit ovat kaikilta osin EY:n lainsäädännön mukaiset. Keskipitkä aikaväli Saatetaan eurooppalaisista standardeista 80 prosenttia osaksi kansallisia standardeja. Saatetaan kemikaaleja ja puuteollisuutta koskeva yhteisön säännöstö osaksi kansallista lainsäädäntöä vuoden 2004 loppuun mennessä. Saatetaan päätökseen vanhan lähestymistavan mukaisten direktiivien soveltamisalaan kuuluvien alojen lainsäädännön yhdenmukaistaminen yhteisön säännöstön kanssa. Kehitetään elintarvikealan hallintoa. Otetaan yhdenmukaistamattomilla aloilla vastavuoroisen tunnustamisen periaate tarvittaessa osaksi Bulgarian kansallista, tavaroita koskevaa lainsäädäntöä ja kumotaan EY:n perustamissopimuksen 28-30 artiklan vastaiset säännökset. Parannetaan hallintoa standardoinnin alalla ja perustetaan vaatimustenmukaisuuden arvioinnista vastaavia laitoksia ja laboratorioita. Liittymiseen mennessä Varmistetaan, että kaikki yhdenmukaistetut eurooppalaiset standardit on saatettu osaksi Bulgarian kansallisia standardeja. 2 luku: Henkilöiden vapaa liikkuvuus Bulgarian olisi paneuduttava erityisesti varmistamaan alakohtaisten direktiivien soveltamisalaan kuuluvan terveydenhuoltohenkilöstön opetussuunnitelmien ja koulutuksen vastaavan yhteisön säännöstöä. Sen on myös hyvissä ajoin valmistauduttava täyttämään ne taloudelliset ja hallinnolliset velvoitteet, joita sosiaaliturvan yhteensovittamista koskevien sääntöjen soveltaminen jatkossa aiheuttaa. Tätä lukua koskevat neuvottelut on toistaiseksi päätetty. Huomiota on kiinnitettävä sen varmistamiseen, että neuvotteluprosessissa tehdyt sitoumukset täytetään. Tärkeimpiä vaiheita ovat: Keskipitkä aikaväli Saatetaan päätökseen tutkintojen vastavuoroista tunnustamista koskeva lainsäädäntötyö ja varmistetaan, että tarvittavat hallintorakenteet ovat olemassa. Tarkistetaan Bulgarian perustuslakia sen varmistamiseksi, että äänioikeutta koskevat määräykset, Euroopan parlamentin vaaleja koskeva erityislainsäädäntö mukaan luettuna, ovat yhteisön säännöstön mukaiset. Valmistellaan sosiaaliturvajärjestelmien yhteensovittaminen siten, että vaadittavien varainsiirtojen edellyttämät talousarvio- ja hallintoresurssit ovat käytettävissä liittymisajankohtaan mennessä. 3 luku: Vapaus tarjota palveluja Bulgarian olisi paneuduttava erityisesti vakuutus- ja arvopaperialaan. Bulgaria on jonkin verran edistynyt syrjinnän poistamisessa sijoittautumisvapauden ja palveluiden tarjoamisvapauden aloilla, mutta lisäponnisteluja tarvitaan vielä niiden toimenpiteiden yksilöimiseen ja täytäntöönpanoon, joilla varmistetaan täysimääräinen syrjimättömyys. Tätä lukua koskevat neuvottelut on väliaikaisesti päätetty. Huomiota on kiinnitettävä sen varmistamiseen, että kyseisessä prosessissa tehdyt sitoumukset täytetään. Keskeisiin toimenpiteisiin kuuluu seuraavaa: Lyhyt aikaväli Yhdenmukaistaa tietosuojalaki täysin yhteisön säännöstön kanssa. Muuttaa edelleen ulkomaalaislakia, jotta se olisi täysin yhteisön säännöstön mukainen. Keskipitkä aikaväli Täysimääräinen yhdenmukaisuus vakuutuksia ja vakavaraisuutta koskevan yhteisön säännöstön kanssa vuoden 2005 loppuun mennessä. Yhdenmukaistaa lainsäädäntö vakuutuksia koskevan yhteisön säännöstön kanssa. Varmistaa hallinnolliset valmiudet tietosuojalain täytäntöönpanemiseksi ja soveltamisen valvomiseksi. Liittymiseen mennessä Yksilöidä ja poistaa ne säännökset ja hallintokäytänteet, jotka ovat ristiriidassa sijoittautumisvapautta ja palveluiden tarjoamisvapautta koskevien EY:n perustamissopimuksen määräysten kanssa. Lujittaa eläkerahastojen osalta valvontaviranomaisen valmiuksia sekä päätöksenteko- ja valvontajärjestelmää. 4 luku: Pääoman vapaa liikkuvuus Bulgarian olisi paneuduttava erityisesti saattamaan päätökseen lainsäädäntönsä yhdenmukaistaminen yhteisön säännöstön kanssa, poistamaan kaikki jäljellä olevat rajoitukset, saattamaan valmiiksi tämän alan yhteisön säännöstön asianmukaiseen täytäntöönpanoon tarvittavat hallintorakenteet sekä parantamaan hallinnon valmiuksia. Sen olisi tässä yhteydessä kiinnitettävä erityistä huomiota rahanpesun torjuntaan osallistuviin organisaatioihin. Tätä lukua koskevat neuvottelut on toistaiseksi päätetty. Huomiota on kiinnitettävä sen varmistamiseen, että neuvotteluprosessissa tehdyt sitoumukset täytetään. Tärkeimpiä vaiheita ovat: Lyhyt aikaväli Saatetaan päätöksen pääomansiirtoja koskevan lainsäädännön yhdenmukaistaminen yhteisön säännöstön kanssa lukuun ottamatta tapauksia, joissa on myönnetty siirtymäaika. Keskipitkä aikaväli Saatetaan päätökseen maksujärjestelmiä koskevan lainsäädännön yhdenmukaistaminen yhteisön säännöstön kanssa. Saatetaan päätökseen rahanpesun torjuntaa koskevan lainsäädännön yhdenmukaistaminen yhteisön säännöstön kanssa. Parannetaan rahoitusalan selvittelytoimiston hallinnollisia valmiuksia. Käynnistetään rahoituslaitoksissa ohjelmia rahanpesun torjumiseksi. 5 luku: Yhtiöoikeus Bulgarian olisi paneuduttava erityisesti yhdenmukaistamaan kaikilta osin lainsäädäntönsä yhteisön säännöstön kanssa. Sen olisi tässä yhteydessä tehostettava toimenpiteitä piratismin ja tuoteväärennösten torjumiseksi etenkin tiukentamalla rajatarkastuksia ja parantamalla tulli-, poliisi- ja oikeusviranomaisten yhteistyötä teollis- ja tekijänoikeuksien noudattamisen valvonnassa. Tätä lukua koskevat neuvottelut on toistaiseksi päätetty. Huomiota on kiinnitettävä sen varmistamiseen, että neuvotteluprosessissa tehdyt sitoumukset täytetään. Tärkeimpiä vaiheita ovat: Keskipitkä aikaväli Saatetaan päätökseen yhtiölainsäädännön yhdenmukaistaminen yhteisön säännöstön kanssa etenkin yritysostojen, sulautumisten ja yritysten jakautumisten osalta. Saatetaan päätökseen kirjanpitolainsäädännön yhdenmukaistaminen yhteisön säännöstön kanssa. Parannetaan teollis- ja tekijänoikeuksien noudattamisen valvontaa (etenkin rajatarkastuksia sekä lainvalvonta- ja oikeusviranomaisten koulutusta). 6 luku: Kilpailupolitiikka Bulgarian olisi paneuduttava erityisesti parantamaan valtiontukisääntöjen noudattamisen valvontaa ja hallinnon valmiuksia voidakseen luotettavasti osoittaa, että valtiontukisääntöjen noudattamista on valvottu. Tätä lukua koskevia neuvotteluja käydään parhaillaan. Huomiota on kiinnitettävä sen varmistamiseen, että neuvotteluprosessissa tehdyt sitoumukset täytetään. Tärkeimpiä vaiheita ovat: Lyhyt aikaväli Saatetaan päätökseen lainsäädäntöpuitteet valtiontukea koskevien aineellisten täytäntöönpanosääntöjen osalta. Parannetaan valtiontukipäätösten laatua ja niiden perustana olevaa asiantuntemusta sekä lisätään valtiontukijärjestelmän avoimuutta. Parannetaan valtiontukisääntöjen noudattamisen valvontaa. Arvioidaan Bulgarian nykyiset valtiontukijärjestelmät niiden yhdenmukaistamiseksi yhteisön säännöstön kanssa ja varmistetaan, että kaikkiin uusiin valtiontukitoimenpiteisiin sovelletaan ennakkovalvontaa, jolla taataan, että kyseiset toimenpiteet ovat kaikilta osin yhteisön säännöstön mukaiset. Saatetaan päätöksen kilpailusääntöjä koskevat lainsäädäntöpuitteet, tarjotaan koulutusta sekä parannetaan kilpailusääntöjen tehokasta täytäntöönpanoa ja noudattamisen valvontaa. Laaditaan kokonaisvaltainen rakenneuudistussuunnitelma sekä yksittäiset erillissuunnitelmat teräsalaa varten. Keskipitkä aikaväli Tiedotetaan tehokkaammin säännöistä etenkin tuen myöntäjille, yrityksille ja oikeuslaitokselle. 7 luku: Maatalous Bulgarian on paneuduttava erityisesti lainsäädännön soveltamiseen varsinkin eläinlääkinnän alalla ja varmistettava asianmukainen valvonta. Huomiota olisi kiinnitettävä ennen kaikkea yhteisön säännöstön hallinnoimiseksi ja soveltamiseksi tarvittavan hallinnollisen kapasiteetin kehittämiseen, kuten maksajaviraston, yhdennetyn hallinto- ja valvontajärjestelmän sekä maatalouden kirjanpidon tietoverkon (FADN) käyttöönoton valmisteluun. Bulgarian on myös varmistettava markkinoidensa toiminta. Erityisesti maitoalalla tarvitaan lisätoimia tuotannon ja jalostuksen organisoinnin varmistamiseksi. BSE-taudin osalta Bulgarian on toteutettava toimia varmistaakseen, että sen lainsäädäntö on täysin epidemiologista valvontaa, eläinjätteiden käsittelyä ja rendering-toimintaa koskevien EY:n määräysten mukainen. Tätä lukua koskevat neuvottelut jatkuvat. Olisi varmistettava, että neuvottelujen aikana hyväksyttyjä myönnytyksiä noudatetaan. Avainkysymyksiä ovat: Lyhyt aikaväli Tehdään yksityiskohtaiset suunnitelmat yhteisten markkinajärjestelyjen kehityksestä. Otetaan käyttöön eläinten siirtoja koskevassa EY:n lainsäädännössä määrätyt vaatimukset. Keskipitkä aikaväli Perustetaan yhteisön säännöstön mukainen maksajavirasto. Valmistaudutaan yhdennetyn hallinto- ja valvontajärjestelmän käyttöönottoon. Perustetaan maatalouden kirjanpidon tietoverkko (FADN). Pannaan täytäntöön ohjelma elintarvikealan laitosten kunnostamiseksi EY:n vaatimusten mukaisiksi. Kehitetään toimialakohtaisia organisaatioita. Luodaan yhteiset markkinajärjestelyt. Pannaan laatupolitiikka täytäntöön. Saatetaan viinitilarekisteri valmiiksi. Saatetaan kansallinen maa- ja kiinteistörekisteri valmiiksi. Jatketaan maa-alueiden yhdistämistä. Varmistetaan eläinten hyvinvointia koskevien kysymysten osalta virkaeläinlääkärien jatkokoulutus ja tarkastajien valvonta. Valistetaan tuottajajärjestöjä tarpeesta soveltaa eläinten hyvinvointia koskevia sääntöjä ja niiden soveltamismenetelmistä. Laajennetaan EUROVET-järjestelmä koskemaan koko maata ja saatetaan tätä koskevien tietojen syöttäminen loppuun, jotta valvonta paranisi ja rajoittamaton kotieläinten ja eläintuotteiden kauppa EY:n kanssa voisi alkaa uudelleen. Märehtijöiden molempien korvien merkitseminen muovimerkeillä on myöskin saatava päätökseen. Jatketaan teurastamojen ja elintarvikealan laitosten kunnostamista. Parannetaan eläinjätetilannetta ennen kaikkea renderointilaitoksissa. Jalostettujen eläinproteiinien käyttökielto rehuissa on EY:n vaatimusten mukainen ja sen tarkoituksena on estää märehtijöiden rehun saastuminen eläinproteiineista ja eläinlajin syöttäminen toisen eläinlajin rehulla. Saatetaan päätökseen kahdeksan eläinlääkinnällisen rajatarkastustoimipaikan kunnostaminen. Parannetaan BSE-epidemiologiatutkimusta ja hyväksyttyjen diagnosointimenetelmien käyttöä. TSE:n valvonnan eroavaisuudet EY:n järjestelmän kanssa on poistettava. Varmistetaan, että Bulgarian kasvinsuojelulaitoksella on riittävät resurssit panna yhteisön kasvinsuojelusäännöstö täytäntöön. Pannaan elintarvikkeiden turvallisuutta koskeva lainsäädäntö täytäntöön ja sovelletaan sitä. Varmistetaan, että eläinperäisten elintarvikkeiden osalta on kohdennettu riittävästi resursseja elintarvikevalvonnan toimivaltaiselle viranomaiselle, jotta yhteisön säännöstöä voitaisiin noudattaa täysin. 8 luku: Kalastus Bulgarian olisi paneuduttava erityisesti soveltuvan markkinainfrastruktuurin kehittämiseen ja sellaisten toimenpiteiden toteuttamiseen, joilla varmistetaan EY:n hygienia- ja terveysvaatimusten noudattaminen ja riittävä rahoitus. Tätä lukua koskevat neuvottelut on keskeytetty. Olisi varmistettava, että neuvottelujen aikana hyväksyttyjä myönnytyksiä noudatetaan. Avainkysymyksiä ovat: Keskipitkä aikaväli Annetaan markkinapolitiikan osalta täytäntöönpanosäännöksiä ja luodaan markkina- ja tukkukauppainfrastruktuuri. Saatetaan kalastusalusrekisteri valmiiksi. Kehitetään hallintokapasiteettia kalastusalan markkinapolitiikan, markkinainfrastruktuurin ja markkinavaatimusten täytäntöönpanemiseksi. Saatetaan päätökseen Bulgarian lainsäädännön lähentäminen yhteisön säännöstöön ja hyväksytään tarvittava johdettu oikeus. Pannaan täytäntöön yhteisön säännöstön kanssa yhteensoveltuva valvontajärjestelmä. Varmistetaan, että Bulgarian kalastus- ja vesiviljelyvirastolla on riittävästi hallinnollista kapasiteettia ja varusteita. Toteutetaan lisätoimia eläinlääkintäsääntelyn saattamiseksi asianomaiselle tasolle. Liittymisvaihe Varmistetaan, että valtion maatalousrahastolla on riittävä kapasiteetti toteuttaa EY:n rakennetoimia koskevien vaatimusten mukaisia toimenpiteitä. 9 luku: Liikennepolitiikka Bulgarian olisi paneuduttava erityisesti investointeihin, maanteitä koskevan yhteisön sosiaalisen ja teknisen säännöstön täytäntöönpanoon, rautatie- ja maantieliikenteen vapauttamiseen sekä ilmailu- ja merenkulkualan säännöstön saattamiseen osaksi Bulgarian lainsäädäntöä ja sen täytäntöönpanoon. Erityistä huomiota olisi kiinnitettävä merenkulun turvallisuuden parantamiseen sekä merenkulun turvallisuusviranomaisen vahvistamiseen ja sen riippumattomuuden takaamiseen. Lisäksi Bulgarian olisi vahvistettava uusia hallinnollisia rakenteitaan varmistaakseen, että yhteisön säännöstön soveltamista ja investointisuunnitelmien täytäntöönpanoa varten on riittävä hallinnollinen kapasiteetti. Tätä lukua koskevat neuvottelut ovat edelleen kesken. Olisi varmistettava, että neuvottelujen aikana hyväksyttyjä myönnytyksiä noudatetaan. Avainkysymyksiä ovat: Lyhyt aikaväli Varmistetaan, että hallinnollinen kapasiteetti on riittävä rauta- ja maanteiden infrastruktuuriin tarvittavia huomattavia investointeja varten. Parannetaan merenkulun turvallisuutta ja ennen kaikkea kehitetään merenkulun turvallisuusviranomaisten toimintaa ensin lippuvaltiona ja sen jälkeen satamavaltiona. Bulgarian on lähennettävä lainsäädäntöään merenkulun turvallisuutta koskevaa yhteisön säännöstöön kauppamerenkulkua koskevien sääntöjen ja täytäntöönpanosäännösten kautta. Bulgarian merenkulkulaitosta on vahvistettava. Keskipitkä aikaväli Lähennetään ajoneuvoveroja ja tietulleja koskeva lainsäädäntö yhteisön säännöstöön. Varmistetaan maanteiden hallintokapasiteetti. Toteutetaan toimenpiteitä maantieliikenteenharjoittajien ja ajoneuvokannan saattamiseksi yhteisön säännöstön mukaiseksi. Lähennetään Bulgarian ilmailulainsäädäntö yhteisön säännöstöön ja pannaan asteittain täytäntöön yhteiseurooppalaiset ilmailumääräykset (JAR) ja kolmanteen pakettiin kuuluvat asetukset. Lujitetaan rautatiehallintoa, varmistetaan rautatieviranomaisten riippumattomuus ja pannaan täytäntöön rautatieinfrastruktuurin maksujärjestelmä ja rautateiden taloudelliseen tasapainoon tähtäävät liikesuunnitelmat. 10 luku: Verotus Bulgarian olisi paneuduttava erityisesti saattamaan päätökseen yhteisön säännöstöön mukauttaminen, ellei siirtymäjärjestelyistä ole sovittu, välittömän ja välillisen verotuksen alalla, yhteisön sisäiset liiketoimet mukaan luettuina, ja sen hallinnollisten valmiuksien vahvistaminen erityisesti verohallinnon nykyaikaistamiseen ja lujittamiseen tähtäävillä toimilla. Tätä lukua koskevat neuvottelut on väliaikaisesti päätetty. Huomiota on kiinnitettävä sen varmistamiseen, että kyseisessä prosessissa tehdyt sitoumukset täytetään. Keskeisiin toimenpiteisiin kuuluu seuraavaa: Lyhyt aikaväli Kehittää ajanmukainen liikestrategia verohallinnolle sekä hyväksyä muut siihen liittyvät strategiat kuten tilintarkastusstrategiat ja yhtenäisen kansallisen tuloviraston perustaminen. Jatkaa verolainsäädännön mukauttamista yhteisön säännöstöön arvonlisä- ja valmisteverojen osalta. Keskipitkä aikaväli Lujittaa verohallintoa. Saattaa päätökseen verolainsäädännön mukauttaminen yhteisön säännöstöön, ellei siirtymäjärjestelyistä ole sovittu, ja saattaa kaikki arvonlisäveron siirtymämenettelyä koskevat säännökset osaksi kansallista lainsäädäntöä vuotta ennen Euroopan unioniin liittymistä. Aloittaa toimet sen varmistamiseksi, että tietokoneavusteinen verotietojärjestelmä on täysin toimintakelpoinen ja että se sisältää linkkejä tullitietojärjestelmään ja on kytkettävissä EY:n järjestelmiin liittymisen edellä. Varmistaa yhdenmukaisuus yritysverotukseen sovellettavien menettelysääntöjen kanssa. 11 luku: Talous- ja rahaliitto Bulgarian olisi tällä alalla paneuduttava erityisesti saattamaan päätökseen lainsäädäntönsä yhdenmukaistaminen yhteisön säännöstön kanssa edellä kuvattujen periaatteiden mukaisesti. Tätä lukua koskevat neuvottelut on toistaiseksi päätetty. Huomiota on kiinnitettävä sen varmistamiseen, että neuvotteluprosessissa tehdyt sitoumukset täytetään. Tärkeimpiä vaiheita ovat: Keskipitkä aikaväli Yhdenmukaistetaan lainsäädäntö yhteisön säännöstön kanssa niiden säännösten osalta, jotka koskevat keskuspankin riippumattomuutta sekä rahoituslaitoksiin kohdistuvien, julkisviranomaisten etuoikeuksien ja julkissektorin suoran rahoituksen kieltämistä. Yhdenmukaistetaan julkisen talouden tilastot kaikilta osin EKT-1995:n vaatimusten kanssa. 12 luku: Tilastot Bulgarian olisi paneuduttava erityisesti hallinnollisten valmiuksien lujittamiseen ja menetelmien kehittämiseen sekä tietojen laadun ja täydellisyyden parantamiseen yleensä. Tätä lukua koskevat neuvottelut on väliaikaisesti päätetty. Huomiota on kiinnitettävä sen varmistamiseen, että kyseisessä prosessissa tehdyt sitoumukset täytetään. Keskeisiin toimenpiteisiin kuuluu seuraavaa: Lyhyt aikaväli Toteuttaa maatilalaskenta suunnitelmien mukaisesti vuonna 2003. Keskipitkä aikaväli Lujittaa hallinnollisia valmiuksia kiinnittäen erityistä huomiota henkilöstökehitykseen tilastohallinnossa sekä tietoteknisiin valmiuksiin erityisesti alueellisissa toimistoissa. Parantaa edelleen alueellisia tilastoja, kansantalouden tilinpidon laatua ja kattavuutta, lyhyen aikavälin tilastoja sekä kaupparekisterin laatua ja kattavuutta. Perustetaan maatilarekisteri väestönlaskentatietojen pohjalta. Valmistella Intrastatin käyttöönottoa. 13 luku: Sosiaalipolitiikka ja työllisyys Bulgarian olisi paneuduttava erityisesti yhteisön säännöstön jatkuvaan saattamiseen osaksi kansallista lainsäädäntöä erityisesti syrjimättömyyden, yhtäläisten mahdollisuuksien, työoikeuden sekä työterveyden ja -turvallisuuden aloilla, joilla Bulgarian säännöstö ei vielä läheskään ole saatettu osaksi yhteisön säännöstöä. Lisäksi Bulgarian ponnistelujen on keskityttävä yhteisön säännöstön tosiasialliseen täytäntöönpanoon kyseisillä aloilla. EY:n käytännön mukaista työmarkkinaosapuolten vuoropuhelua on tarpeen edistää. Tätä lukua koskevat neuvottelut on väliaikaisesti päätetty. Huomiota on kiinnitettävä sen varmistamiseen, että kyseisessä prosessissa tehdyt sitoumukset täytetään. Keskeisiin toimenpiteisiin kuuluu seuraavaa: Lyhyt aikaväli Arvioida terveyttä ja turvallisuutta koskevien direktiivien täytäntöönpanon rahoitusvaikutus. Saattaa syrjinnän torjuntaa koskeva yhteisön säännöstö osaksi kansallista lainsäädäntöä. Saattaa yhtäläisiä mahdollisuuksia koskeva yhteisön säännöstö osaksi kansallista lainsäädäntöä. Panna täytäntöön työllisyyspolitiikan ensisijaisten tavoitteiden yhteisen arvioinnin sitoumukset. Saattaa tupakkavalvontaa koskeva yhteisön säännöstö osaksi kansallista lainsäädäntöä ja panna se täytäntöön. Keskipitkä aikaväli Saattaa päätökseen työterveyttä ja -turvallisuutta sekä työoikeutta koskevan yhteisön säännöstön saattaminen osaksi kansallista lainsäädäntöä. Parantaa erityisesti työsuojelutarkastusten täytäntöönpanoa ja valvonnan soveltamista koskevia valmiuksia. Varmistaa ESR-tyyppisten hankkeiden asianmukaiset hallintovalmiudet rakennerahastoihin valmistauduttaessa. Perustaa yhteisön säännöstön mukainen tarttuvien tautien valvontajärjestelmä. Varmistaa yhteisön standardien mukaisen terveystietojärjestelmän kehittäminen. Laatia sosiaalista osallisuutta edistävä kansallinen kokonaisstrategia. Vahvistaa työmarkkinaosapuolten hallinnollisia valmiuksia erityisesti uusien politiikan alueiden osalta työllisyys ja sosiaalisen osallisuuden edistäminen mukaan luettuina. Edistää erityisesti alakohtaisella ja yritystasolla itsenäistä työmarkkinaosapuolten vuoropuhelua sen kattavuuden parantamiseksi. 14 luku: Energia Bulgarian olisi nyt paneuduttava erityisesti yleisen energiapolitiikkansa tehokkaaseen täytäntöönpanoon ja hienosäätöön, mikä on ensimmäinen vaihe lainsäädännön panemiseksi täytäntöön kaikilta osin ja määräajassa. Erityistä huomiota olisi kiinnitettävä energian sisämarkkinoihin. Bulgarian olisi asetettava selkeä aikataulu energiasektorin rakenneuudistukselle, jossa on otettava huomioon myös siitä johtuvien yhteiskunnallisten seurausten lieventäminen, ja valmisteltava joidenkin Kozloduyn ydinvoimalaitoksen yksiköiden sulkemista ja käytöstä poistamista. Tarvitaan konkreettisia toimia energiatehokkuuden parantamiseksi, ja vastikään perustettujen elinten hallinnollisia valmiuksia on vahvistettava, mikä koskee erityisesti energia-alan sääntelyelintä, joka vastaa öljyvarantojen hallinnoinnista, sekä ydinturvallisuusviranomaista. Bulgarian on myös toteutettava toimenpiteitä sen varmistamiseksi, että sen öljyvarantoja kartutetaan asteittain, kuten yhteisön säännöstössä edellytetään. Tätä lukua koskevat neuvottelut ovat käynnissä. Huomiota on kiinnitettävä siihen, että tämän prosessin aikana tehdyt sitoumukset täytetään. Keskeisiä toimia ovat seuraavat: Lyhyt aikaväli Oikeudellisen kehyksen vahvistaminen, jotta öljyvarantoja koskeva lainsäädäntö saadaan yhteisön säännöstön mukaiseksi. Sen varmistaminen, että kaikki kesäkuussa 2001 annetussa neuvoston kertomuksessa ydinturvallisuudesta laajentumisen yhteydessä sekä sitä seuraavassa, myös kesäkuussa annetussa vertaisarvioinnin tilaa koskevassa kertomuksessa kesäkuussa 2002 tehdyt suositukset pannaan täytäntöön niissä määriteltyjen painopisteiden mukaisesti ja Bulgarian ilmoittamassa aikataulussa. Kozloduyn ydinvoimalaitoksen yksiköiden 1 ja 2 sulkeminen lopullisesti ennen vuoden 2003 loppua. Valtion energia-alan sääntelykomission hallinnollisten valmiuksien ja riippumattomuuden - taloudellinen riippumattomuus mukaan luettuna - vahvistaminen edelleen. Ydinvoiman sääntelyviranomaisen valmiuksien ja riippumattomuuden vahvistaminen. Uuden puitelainsäädännön antaminen energia-alan vapauttamisen edistämiseksi ja energiamarkkinoiden avaamiseksi sekä lainsäädännön yhdenmukaistaminen kaasu- ja sähkömarkkinoita koskevan yhteisön säännöstön kanssa. Uusiutuvien energialähteiden käytön lisääminen entisestään; lainsäädännön yhdenmukaistaminen energiatehokkuutta koskevan yhteisön säännöstön kanssa; proaktiivisen politiikan laatiminen Bulgarian talouden energiaintensiteetin vähentämiseksi edistämällä energiatehokkuutta kaikissa energiakierron vaiheissa. Keskipitkä aikaväli Kiinteiden polttoaineiden alalla toteutettavaa rakenneuudistusta koskevan toimintaohjelman laatiminen. Öljyvarantojen asteittainen kasvattaminen aikataulun mukaisesti ja tarvittavien hallinnollisten valmiuksien luominen mainittujen öljyvarantojen hallinnoimiseksi. Kozloduyn ydinvoimalaitoksen yksiköiden 3 ja 4 sulkemista koskevien sitoumusten täyttäminen. Lainsäädännön yhdenmukaistaminen kaikilta osin sähkö- ja kaasudirektiivien kanssa sekä sähkö- ja kaasumarkkinoiden asteittaisen avaamisen jatkaminen. Euratomin vaatimusten ja menettelyjen noudattamisen varmistaminen. Sellaisen energiatehokkuutta koskevan politiikan toteuttaminen, jonka tavoitteena on vähentää Bulgarian talouden energiaintensiteettiä, uusiutuvien energialähteiden käytön edistäminen mukaan luettuna. 15 luku: Teollisuuspolitiikka Bulgarian olisi paneuduttava erityisesti siihen, että yksityistäminen saatetaan nopeasti päätökseen, toteutetaan joidenkin vielä uudistamattomien teollisuudenalojen (kuten terästeollisuuden) rakenneuudistus, yhdenmukaistetaan vielä hajanaiset hallinnolliset rakenteet sekä parannetaan edelleen yrityssektorin liiketoimintaympäristöä ja kilpailukykyä, jotta yhdentyminen yhtenäismarkkinoiden sääntöjen kanssa toteutuu kaikilta osin. Kotimaisia ja ulkomailta tulevia investointeja olisi edistettävä. Erityistä huomiota on kiinnitettävä siihen, että rakenneuudistuspolitiikka toteutetaan niin, että siinä noudatetaan kilpailua ja valtiontukea koskevaa yhteisön säännöstöä, jotta syntyy todella kilpailukykyisiä yrityksiä. Tämän neuvotteluluvun käsittely on päätetty toistaiseksi. Huomiota on kiinnitettävä siihen, että tämän prosessin aikana tehdyt sitoumukset täytetään. 16 luku: Pienet ja keskisuuret yritykset Bulgarian olisi paneuduttava erityisesti siihen, että ratkaistaan jäljellä olevat avoimet kysymykset erityisesti lainsäädännön ja verotuksen alalla, vahvistetaan välitysmekanismeja yrittäjyyden edistämiseksi, jotta mekanismit saadaan täysin toimiviksi, sekä varmistetaan asianmukainen lainsäädännön soveltamisen ja täytäntöönpanon koordinointi eri elinten välillä - myös paikallisella tasolla. Pienyrityksiä koskeva eurooppalainen peruskirja olisi pantava täytäntöön. Tämän neuvotteluluvun käsittely on päätetty toistaiseksi. Huomiota on kiinnitettävä siihen, että tämän prosessin aikana tehdyt sitoumukset täytetään. 17 luku: Tiede ja tutkimus Bulgarian olisi paneuduttava erityisesti tutkimusalan hallinnollisten valmiuksien ja infrastruktuurin vahvistamiseen, jotta se voisi saada entistä suuremman hyödyn assosioitumisesta aiheellisiin yhteisön puiteohjelmiin, mukaan luettuna kuudes puiteohjelma (2002-2006), jota koskeva assosiointisopimus on jo allekirjoitettu. Tämän neuvotteluluvun käsittely on päätetty toistaiseksi. Huomiota on kiinnitettävä siihen, että tämän prosessin aikana tehdyt sitoumukset täytetään. 18 luku: Koulutus Bulgarian olisi paneuduttava erityisesti sen yhteisön ohjelmiin osallistumista koskevan varainhoidon ja kaikkien asianosaisten elinten välisen koordinoinnin parantamiseen, siirtotyöläisten lasten koulutuksesta annetun direktiivin tosiasialliseen täytäntöönpanoon sekä koulutuksen kokonaisvaltaiseen uudistamiseen sen joustavuuden ja mukautumisen varmistamiseksi työmarkkinoiden tarpeisiin. Tätä lukua koskevat neuvottelut on väliaikaisesti päätetty. Huomiota on kiinnitettävä sen varmistamiseen, että kyseisessä prosessissa tehdyt sitoumukset täytetään. 19 luku: Televiestintä ja tietotekniikka Bulgarian olisi paneuduttava erityisesti saattamaan päätökseen yhteisön säännöstön siirtäminen osaksi kansallista lainsäädäntöään ja sen täytäntöönpanoon kaikilta osin ennen markkinoiden avaamista tammikuussa 2003. Erityistä huomiota olisi kiinnitettävä markkina-asemaltaan merkittävien operaattoreiden määrittelemiseen, kustannuslaskentaperiaatteen soveltamiseen, yhteenliittämisen viitetarjouksen julkaisemiseen sekä eriytettyjen tilaajayhteyksien tarjoamiseen. Tämän neuvotteluluvun käsittely on päätetty toistaiseksi. Huomiota on kiinnitettävä siihen, että tämän prosessin aikana tehdyt sitoumukset täytetään. Keskeisiä toimia ovat seuraavat: Lyhyt aikaväli Sääntelyelimen valmiuksien parantaminen; sääntelyelimen taloudellisen riippumattomuuden edistäminen ja sen hallinnollisten valmiuksien vahvistaminen. Postipalvelujen sääntelykehyksen vahvistaminen; täytäntöönpanosäädösten antaminen, jotta saavutetaan täydellinen yhdenmukaisuus yhteisön säännöstön kanssa (yleispalvelun tarjonta ja palvelujen laatu mukaan luettuina). Keskipitkä aikaväli Verkoston uudistamiseen ja hintojen tasapainottamiseen liittyvän työn nopeuttaminen. Tarvittavien investointien tekeminen taajuuksien käyttöä koskevan valvonnan tarpeiden tyydyttämiseksi koko maan alueella. 20 luku: Kulttuuri- ja audiovisuaalialan politiikka Bulgarian olisi paneuduttava erityisesti kansallisen sääntelyelimen hallinnollisten valmiuksien lujittamiseen yleisradiotoiminnan alalla. Tätä lukua koskevat neuvottelut on väliaikaisesti päätetty. Huomiota on kiinnitettävä sen varmistamiseen, että kyseisessä prosessissa tehdyt sitoumukset täytetään. 21 luku: Aluepolitiikka ja rakennevälineiden koordinaatio Bulgarian olisi paneuduttava erityisesti rakennerahastojen tukien tulevaan täytäntöönpanoon keskeisimmissä ministeriöissä ja rahastojen asianomaiseen valvontaan, seurantaan ja arviointijärjestelmiin. Bulgarian on valmisteltava rakennerahastoasetuksissa edellytetty johdonmukainen kehityssuunnitelma ja sisällytettävä se osaksi talousarvion ja toimintalinjojen valmistelua. Tätä lukua koskevat neuvottelut jatkuvat. Olisi varmistettava, että neuvottelujen aikana hyväksyttyjä myönnytyksiä noudatetaan. Avainkysymyksiä ovat: Keskipitkä aikaväli Pannaan täytäntöön Bulgarian kansallinen strategia rakenne- ja koheesiorahastojen valmistelua varten. Annetaan tätä lukua koskevan yhteisön säännöstön täytäntöönpanoa varten tarvittava puitelainsäädäntö. Jotta Bulgaria voisi soveltaa rakennerahastoja, sen olisi ensisijaisesti vahvistettava ja annettava puitelainsäädäntö, johon kuuluu mm. rakennerahastojen käytännön täytäntöönpanoon liittyvät hallinnointia, seurantaa, arviointia, varainhoitoa ja sen valvontaa sekä talousarvion hoitoa ja valvontaa koskevat säännökset. Luodaan tarvittavat toimielinrakenteet rakenne- ja koheesiorahastojen täytäntöönpanemiseksi. Erityistä huomiota on kiinnitettävä hallinnollisiin rakenteisiin ja menettelyihin, eri kansallisten ja alueellisten elinten väliseen vastuunjakoon ja ennen kaikkea ministeriöiden väliseen koordinaatioon. Saatetaan ministeriöiden yksiköiden, jotka on nimetty tai jotka tullaan nimittämään hallinto- tai maksajavirastoiksi, hallinnollinen kapasiteetti tasolle, jolla rakennerahaston tuet voidaan panna täytäntöön tehokkaasti ja moitteettomasti. Parannetaan kansallisen kehityssuunnitelman laatua. Bulgarian on lujitettava huomattavasti strategisia valmiuksiaan ja toimintakapasiteettiaan kansallisen kehityssuunnitelman parantamiseksi ja täytäntöönpanemiseksi, jotta tästä tulisi kattava kansallinen suunnitteluväline. Lisätään resursseja, jotta ensisijaisia kansallisia ja alueellisia kehityskohteita voitaisiin pohtia ja selvittää ja soveltuvat hankkeet tunnistaa. Ministeriöiden välistä yhteistyötä ja kumppanuutta on tehostettava ja laajennettava sekä kansallisella että alueellisella tasolla. On luotava aidot aluetason kumppanuusrakenteet alue- ja paikallisviranomaisten, muiden toimivaltaisten viranomaisten, talous- ja yhteiskuntaelämän osapuolten ja muiden asianomaisten elinten välillä sekä varmistettava alueiden vahva osallistuminen kansalliseen ohjelmatyöhön. Parannetaan rakenne- ja koheesiorahastoista yhteisrahoitettavien hankkeiden tekniseen valmisteluun tarvittavaa kapasiteettia. Varmistetaan valvontaa ja arviointia koskevan yhteisön säännöstön noudattaminen erityisesti kehityssuunnitelman jälkiarvioinnin sekä asianomaisten tilastotietojen ja indikaattoreiden keräämisen ja käsittelyn osalta. Tehokkaan valvonta- ja arviointijärjestelmän oikea-aikainen käyttömahdollisuus ja toiminta on erittäin tärkeätä rakennerahasto-ohjelmien tehokkaalle täytäntöönpanolle. Luodaan soveltuvat järjestelmät ja menettelyt varainhoidolle ja sen valvonnalle ennen kaikkea hallinto- ja maksajavirastojen rakenteiden osalta, jotta rakennerahastoasetuksissa säädetyt erityisvaatimukset täyttyisivät. Erityistä huomiota on kiinnitettävä siihen, että toiminnot erotetaan asianmukaisella tavalla täytäntöönpanovaiheessa. Saatetaan alueelliset tilastot tasolle, jota alueellisessa toimintalinjasuunnittelussa ja ohjelmatyössä sekä ennen kaikkea jälkitarkastuksessa edellytetään. 22 luku: Ympäristö Bulgarian olisi paneuduttava erityisesti ympäristövaikutusten arviointiin, jätehuoltoon, ympäristönsuojeluun, teollisuusriskeihin ja riskinhallintaan, kemikaaleihin ja geneettisesti muunnettuihin organismeihin sekä ydinturvallisuuteen ja säteilysuojeluun. Yhteisön säännöstön täytäntöönpano ja soveltaminen tällä alalla on edelleen suuri haaste tulevaisuudessa erityisesti siksi, että on tarpeen lisätä hallinnollisia valmiuksia eritoten alueellisella ja paikallisella tasolla. Lisäksi huolestuneisuutta aiheuttaa se, ettei ympäristönäkökohtia oteta useinkaan perusteellisesti huomioon taloudellisista asioista päätettäessä. Ympäristöalan investoinnit ovat tuottaneet joitakin myönteisiä tuloksia, mutta paljon työtä on edelleen jäljellä. Bulgarian on keskityttävä investointeihin sekä hallinnollisten valmiuksien ja täytäntöönpanon tehostamiseen kaikilla ympäristöalan sektoreilla, mutta jatkettava samalla yhteisön säännöstön saattamista osaksi kansallista lainsäädäntöä. Tätä lukua koskevat neuvottelut ovat käynnissä. Huomiota on kiinnitettävä siihen, että tämän prosessin aikana tehdyt sitoumukset täytetään. Keskeisiä toimia ovat seuraavat: Lyhyt aikaväli Ympäristöalan tilanteen yleisarvion ajantasaistaminen korjattavien puutteiden määrittelemiseksi. Täytäntöönpanosuunnitelmien - rahoitusstrategiat mukaan luettuina - kehittäminen sen määrittelemiseksi, mitä toimenpiteitä on toteutettava täysimääräisen täytäntöönpanon toteuttamiseksi keskipitkällä ja pitkällä aikavälillä; suunnitelmissa on otettava huomioon käytettävissä olevat resurssit ja instituutioiden vahvistaminen, ja niiden yhteydessä on kehitettävä myös mekanismeja täytäntöönpanon tehokkuuden seuraamiseksi. Keskittyminen rahoitusresurssien suunnittelemiseen, määrittelemiseen ja saatavuuteen ottaen huomioon, että yhteisön säännöstön täytäntöönpanon varmistaminen edellyttää merkittäviä investointeja. Hallinnollisten valmiuksien parantaminen yhteisön säännöstön panemiseksi täytäntöön erityisesti vahvistamalla alueellisia tarkastusvirastoja ja kuntia; ministeriön ja muiden julkisten elinten henkilöstömäärän lisääminen; riittävän koulutuksen ja henkilöstön kehityssuunnitelmien varmistaminen. Johdetun oikeuden antaminen ympäristövaikutusten arviointia ja ympäristötiedon saatavuutta koskevien direktiivien saattamiseksi kaikilta osin osaksi kansallista lainsäädäntöä. Yhteisön ympäristöalan säännöstön ja erityisesti ympäristövaikutusten arviointia koskevan direktiivin täytäntöönpanon varmistaminen suurten infrastruktuurihankkeiden valmisteluvaiheessa. Lainsäädännön täytäntöönpanon jatkaminen kaikilla vielä keskeneräisillä aloilla ja erityisesti seuraavilla aloilla: jätehuolto, ympäristönsuojelu, teollisuusperäinen saastuminen ja riskienhallinta, kemikaalit ja geneettisesti muunnetut organismit sekä ydinturvallisuus ja säteilysuojelu; kaikkien sidosryhmien (muiden ministeriöiden, taloudellisten toimijoiden, valtiosta riippumattomien järjestöjen) täysimääräisen kuulemisen varmistaminen. Työn jatkaminen ympäristönsuojeluvaatimusten ottamiseksi huomioon kaikkien muiden alakohtaisten politiikkojen määrittelyssä ja täytäntöönpanossa (myös energia-alalla); ministeriöiden välisen koordinaation parantaminen ympäristöasioiden yhteydessä. Keskipitkä aikaväli Erityisen huomion kiinnittäminen yhteisön säännöstön saattamiseen asteittain osaksi kansallista lainsäädäntöä kaikilla aloilla ja erityisesti seuraavilla aloilla: jätehuolto, veden laatu, teollisuusperäinen saastuminen ja riskienhallinta, kemikaalit ja geneettisesti muunnetut organismit sekä ympäristönsuojelu; yhteisön säännöstön täytäntöönpanon jatkaminen. Hallinnollisten rakenteiden tehostaminen, jotta voidaan saattaa yhteisön säännöstö kaikilta osin osaksi kansallista lainsäädäntöä kaikilla aloilla ja erityisesti seuraavilla aloilla: jätehuolto, veden laatu, teollisuusperäinen saastuminen ja riskienhallinta, kemikaalit ja geneettisesti muunnetut organismit sekä ympäristönsuojelu. Liittymiseen mennessä Yhteisön ympäristöalan säännöstön saattaminen kaikilta osin osaksi kansallista lainsäädäntöä ja kaikkien neuvottelujen yhteydessä EU:n kanssa tehtyjen sitoumusten täytäntöön paneminen. 23 luku: Kuluttajansuoja ja terveydensuojelu Bulgarian olisi paneuduttava erityisesti jatkamaan lainsäädännön yhdenmukaistamista yhteisön säännöstön kanssa erityisesti kulutustavaroiden kaupan ja siihen liittyvien takuiden, kuluttajien etujen suojaksi asetettujen kieltojen, viikko-osakkeiden, kulutusluottojen, etäsopimusten, vertailevan mainonnan, yleisen tuoteturvallisuuden ja tuotevastuun alalla sekä lainsäädännön tosiasiallisen täytäntöönpanon varmistamiseen erityisesti tehokkaalla markkinavalvontajärjestelmällä. Bulgarian olisi edelleen yhdennettävä kuluttajien näkökohtia muille politiikan aloille. Tätä lukua koskevat neuvottelut on väliaikaisesti päätetty. Huomiota on kiinnitettävä sen varmistamiseen, että kyseisessä prosessissa tehdyt sitoumukset täytetään. Keskeisiin toimenpiteisiin kuuluu seuraavaa: Keskipitkä aikaväli Täydentää oikeudellinen kehys kuluttajansuojan alalla erityisesti kulutustavaroiden kaupan ja siihen liittyvien takuiden, kuluttajien etujen suojaksi asetettujen kieltojen, viikko-osakkeiden, kulutusluottojen, etäsopimusten, vertailevan mainonnan, yleisen tuoteturvallisuuden ja tuotevastuun osalta. Lujittaa kuluttajansuojalainsäädännön täytäntöönpanosta ja soveltamisen valvonnasta kaikilla tasoilla vastuussa olevan hallinnon valmiuksia. Varmistaa kuluttajien taloudellisten ja juridisten oikeuksien tosiasiallinen suoja. Kehittää edelleen markkinavalvontatoimia. Edistyä edelleen kuluttajien tosiasiallisessa muutoksenhakuoikeudessa ja riitojenratkaisussa muualla kuin tuomioistuimissa. Edistää edelleen kuluttajajärjestöjen valmiuksia toimia aktiivisesti kuluttajansuojan osalta. 24 luku: Yhteistyö oikeus- ja sisäasioiden alalla Bulgarian olisi paneuduttava erityisesti oikeus- ja lainvalvontaviranomaistensa valmiuksien huomattavaan lujittamiseen ja viranomaisten välisen yhteistyön parantamiseen. Erityistä huomiota olisi kiinnitettävä petosten, korruption ja rahanpesun torjunnasta vastaaviin elimiin, Schengenin sopimukseen, poliisitoimien koordinointiin ja huumeidentorjuntapolitiikkaan. Lainsäädännön mukauttamista (viisumipolitiikka, maahanmuutto, rahanpesu) olisi jatkettava. Tätä lukua koskevia neuvotteluja käydään parhaillaan. Huomiota on kiinnitettävä sen varmistamiseen, että kyseisessä prosessissa tehdyt sitoumukset täytetään. Keskeisiin toimenpiteisiin kuuluu seuraavaa: Lyhyt aikaväli Antaa uusi rajaturvallisuutta koskeva laki ja johdettua oikeutta sekä panna ne täytäntöön sekä laatia kaikki Bulgarian rajat kattava kokonaisvaltainen rajavalvontastrategia kiinnittäen erityistä huomiota rajojen infrastruktuurin ja laitteiden vaiheittaiseen nykyaikaistamiseen, rajavartijoiden ja tullivirkailijoiden tarvitsemaan koulutukseen sekä viranomaisten väliseen koordinointiin ja käytännön yhteistyöhön. Päivittää säännöllisesti Schengenin sopimusta koskeva toimintasuunnitelma. Antaa uutta lainsäädäntöä maahanmuutosta. Laatia kattava maahanmuuttopolitiikka, johon kuuluu sen täytäntöönpanosta vastaavan kansallisen elimen perustaminen. Jatkaa kansallisen korruptiontorjuntastrategian täytäntöönpanoa. Saavuttaa täysimääräinen yhdenmukaisuus yhteisön säännöstön kanssa yhteisön taloudellisia etuja koskevan rikosoikeudellisen suojan alalla. Panna täytäntöön rikostentorjuntastrategia kiinnittäen erityistä huomiota sellaisiin rajat ylittävän järjestäytyneen rikollisuuden eri muotoihin kuten huume- ja ihmiskauppaan sekä lainvalvontaviranomaisten väliseen koordinointiin ja käytännön yhteistyöhön. Laatia toimintasuunnitelma kansallisen huumeidentorjuntastrategian täytäntöönpanemiseksi. Vahvistaa kansallisen huumeidentorjuntaneuvoston hallinnollisia valmiuksia. Parantaa rahanpesunselvittelyviraston valmiuksia valvoa voimassa olevan lainsäädännön soveltamista ja parantaa sen yhteistyötä muiden rahanpesun torjunnan alalla aktiivisesti toimivien lainvalvontaviranomaisten kanssa. Keskipitkä aikaväli Yhdenmukaistaa viisumipolitiikka täysimääräisesti EU:ssa laadittujen luetteloiden kanssa niistä maista, joiden kansalaisilla on viisumipakko, ja niistä maista, joiden kansalaiset eivät viisumia tarvitse. Jatkaa kaikkien diplomaattiedustustojen ja konsulaattien varustamista väärennetyt asiakirjat paljastavilla laitteilla. Jatkaa merkittäviä ponnisteluja Schengenin sopimusta koskevan toimintasuunnitelman täysimääräiseen täytäntöönpanoon perustuvan Schengenin sopimuksen tyyppisen rajaturvajärjestelmän perustamiseksi. Lisätä pakolaisten ja turvapaikanhakijoiden vastaanottokeskusten valmiuksia, parantaa olosuhteita pakolaisten kotouttamiselle, nopeuttaa tutkintamenettelyjä ja lujittaa valtion pakolaisviraston hallinnollisia valmiuksia. Varmistaa täysimääräinen yhdenmukaisuus rahoitusjärjestelmän väärinkäytön ja terrorismin rahoituksen torjuntaa koskevien yhteisön säännöstön ja muiden kansainvälisten standardien kanssa. Toteuttaa lisää toimenpiteitä, joilla varmistetaan yhteisön oikeustoimien täytäntöönpano rikosasioita koskevan oikeudellisen yhteistyön alalla erityisesti oikeuden päätösten vastavuoroisen tunnustamisen ja täytäntöönpanon valvonnan osalta. Muuttaa lainsäädäntöä niin, että voidaan liittyä keskinäistä oikeusapua rikosasioissa Euroopan unionin jäsenvaltioiden välillä tehtyyn yleissopimukseen ja panna se täytäntöön. Toimia rikosprosessien sujuvoittamiseksi lyhentämällä ja tehostamalla tutkintavaihetta sekä saattamalla se EU:n käytännön mukaiseksi. Toteuttaa ne toimenpiteet, jotka tarvitaan valmistautumiseksi EU:hun liityttäessä sen välineen täysimääräiseen täytäntöönpanoon, jolla sovelletaan vastavuoroisen tunnustamisen periaatetta ja erityisesti puitepäätöksiä eurooppalaisesta luovuttamismääräyksestä ja todisteiden ja omaisuuden hukkaamiskieltoa koskevien käskyjen täytäntöönpanosta. 25 luku: Tulliliitto Bulgarian olisi paneuduttava erityisesti liikestrategian täytäntöönpanoon. Strategia on erittäin tärkeä yhteisön säännöstön täytäntöönpanoa varten tarvittavan hallinto- ja toimintakapasiteetin varmistamiseksi. Bulgarian on ennen kaikkea keskityttävä lähentämään tullimenettelyjään yhteisön menettelyihin, lujittamaan informaatioteknologiaa ja henkilöresursseja koskevaa politiikkaansa sekä maksujen keräämiseen, passituksen valvontaan ja riskianalyysiin liittyvien suurhankkeiden päätökseen saamiseen. Lisäksi Bulgarian on parannettava henkilöresurssien hallintaa tullialalla ja varmistettava, että sillä on käytössään määrätietoinen ja ammattitaitoinen henkilöstö, jotta se saisi tullireformin valmiiksi. Henkilökunnasta olisi yhä suuremman osan oltava virkamiehiä, jotta Bulgarian tullilaitos noudattaisi EU:n jäsenvaltioissa noudatettavia parhaita käytänteitä. Bulgarian on myös valmistauduttava vasta liittymisvaiheessa toteutettavien toimenpiteiden ja säännösten soveltamiseen. Tätä lukua koskevat neuvottelut on keskeytetty. Olisi varmistettava, että neuvottelujen aikana hyväksyttyjä myönnytyksiä noudatetaan. Avainkysymyksiä ovat: Lyhyt aikaväli Parannetaan jälkitarkastuksia. Keskipitkä aikaväli Lujitetaan tullihallinnon toiminta- ja hallintokapasiteettia ja varmistetaan atk-kapasiteetin tyydyttävä taso. Lisätään yhteistyötä naapurimaiden tulliviranomaisten kanssa. 26 luku: Ulkosuhteet Bulgarian olisi paneuduttava erityisesti saattamaan loppuun lainsäädännön lähentäminen ja ennen kaikkea sen varmistamiseen, että liittymisvaiheessa on riittävästi kapasiteettia tämän alan yhteisön säännöstön täytäntöönpanemiseksi ja soveltamiseksi. Lisäksi Bulgarian on kiireellisesti toteutettava päättäväisiä toimia kahdenvälisten investointisopimustensa uudelleenneuvottelemiseksi tai kumoamiseksi EU:n jäsenyysvelvoitteidensa mukaisesti. Tätä lukua koskevat neuvottelut on keskeytetty. Olisi varmistettava, että neuvottelujen aikana hyväksyttyjä myönnytyksiä noudatetaan. Avainkysymyksiä ovat: Keskipitkä aikaväli Saatetaan kahdenväliset investointisopimukset perustamissopimuksessa määrättyjen velvoitteiden mukaisiksi. Varmistetaan täysi yhdenmukaisuus yhteisön säännöstön kanssa silloin, kun myönnetään keskipitkän ja pitkän aikavälin vientiluottoja. Kehitetään asteittain EY:n toimintalinjojen mukaista kehitysyhteistyöpolitiikkaa. 27 luku: Yhteinen ulko- ja turvallisuuspolitiikka Bulgarian olisi paneuduttava erityisesti siihen, että sen ulkopolitiikka on unionin kehittyvän ulko- ja turvallisuuspolitiikan mukainen ja että asiaa koskeva lainsäädäntöluonnos annetaan ja pannaan täytäntöön. Myös tarvittavien hallintorakenteiden perustaminen olisi saatava päätökseen. Ennen kaikkea Bulgarian olisi varmistettava, että sen kansalliset toimintalinjat ja käytänteet ovat EU:n yhteisten kantojen mukaisia, ja sen olisi puolustettava näitä kantoja kansainvälisillä näyttämöillä ja taattava, että kaikki sanktiot ja rajoittavat toimenpiteet voidaan panna täytäntöön asianmukaisella tavalla. Tätä lukua koskevat neuvottelut jatkuvat. Olisi varmistettava, että neuvottelujen aikana hyväksyttyjä myönnytyksiä noudatetaan. 28 luku: Varainhoidon valvonta Bulgarian olisi paneuduttava erityisesti lainsäädäntökehyksen jatkuvaan tarkistamiseen sekä tarvittavien institutionaalisten rakenteiden valmiiksi saattamiseen ja vahvistamiseen, myös EU:n taloudellisten etujen suojaamisen alalla, jolla tarvitaan vielä runsaasti työtä. Tätä lukua koskevat neuvottelut on toistaiseksi päätetty. Huomiota on kiinnitettävä sen varmistamiseen, että neuvotteluprosessissa tehdyt sitoumukset täytetään. Tärkeimpiä vaiheita ovat: Lyhyt aikaväli Viimeistellään ulkoista tarkastusta koskeva käsikirja. Tehdään yhteisön taloudellisten etujen suojaamiseksi lopullinen päätös petostentorjunnasta vastaavan toiminnallisesti itsenäisen koordinointiyksikön nimeämisestä. Yksikön tehtävänä on koordinoida kaikki EY:n taloudellisten etujen suojaamiseksi toteutettavat lainsäädännölliset, hallinnolliset ja operatiiviset toimet. Aloitetaan tämän yksikön kautta tehokas yhteistyö OLAFin kanssa. Jatketaan kansallisen rahaston, rahoituksesta ja sopimuksista vastaavan keskusyksikön (CFCU) ja muiden sellaisten täytäntöönpanoelinten vahvistamista, jotka huolehtivat liittymistä edeltävistä varoista ja valmistelevat näin samalla Phare-ohjelman ja Ispan täytäntöönpanon laajennettua hajauttamista. Vahvistetaan pätevyysvaatimukset julkisen varainhoidon sisäisestä valvonnasta vastaavan viraston (PIFC) johtoa varten ja varmistetaan sen toiminnallinen riippumattomuus annettujen sitoumusten mukaisesti. Keskipitkä aikaväli Huolehditaan julkisen varainhoidon sisäistä tarkastusta koskevan lain täysimittaisesta täytäntöönpanosta ja tehdään lisämuutoksia julkisen varainhoidon sisäisestä valvonnasta vastaavan viraston strategia-asiakirjan ja toimintasuunnitelman täytäntöönpanemiseksi. Parannetaan julkisen varainhoidon sisäisestä valvonnasta vastaavien laitosten hallinnollisia valmiuksia. Parannetaan ulkoista tarkastusta, etenkin järjestelmä- ja tulostarkastusten osalta, ja tehostetaan koulutusta. Jatketaan lainsäädäntökehyksen ja hallintovalmiuksien kehittämistä yhteisön taloudellisten etujen suojaamiseksi petoksilta ja sääntöjenvastaisuuksilta. 29 luku: Varainhoito- ja talousarviosäännökset Bulgarian olisi paneuduttava erityisesti parhaillaan luotaviin lainsäädäntöpuitteisiin, jotka koskevat budjettihallintoa sekä EY:n talousarviosta ja -arvioon suuntautuvien maksuvirtojen avoimuutta ja tehokkuutta. Bulgarian on tässä yhteydessä keskityttävä hallintojärjestelmän parantamiseen sekä omia varoja koskevan yhteisön säännöstön soveltamisen edellyttämiin hallinnollisiin valmisteluihin. Tätä lukua koskevia neuvotteluja käydään parhaillaan. Huomiota on kiinnitettävä sen varmistamiseen, että neuvotteluprosessissa tehdyt sitoumukset täytetään. Tärkeimpiä vaiheita ovat: Lyhyt aikaväli Kehitetään yhteen tiliin perustuvaa valtionkassajärjestelmää, varainhoidon tietojärjestelmää ja talousarviomaksujen sähköistä suoritusjärjestelmää sekä jatketaan valtion vuosittaisen talousarvion laadintamenettelyn parantamista. Perustetaan omista varoista vastaava koordinointiyksikkö, jolla on riittävä henkilöstö ja riittävät valmiudet. Keskipitkä aikaväli Jatketaan pyrkimyksiä budjettiperiaatteiden- ja sääntöjen yhdenmukaistamiseksi yhteisössä yleisesti sovellettavien normien kanssa. Yhdenmukaistetaan kansantalouden tilinpidon tilastot entistä paremmin EKT-1995:n normien kanssa sekä pyritään niiden täysimittaiseen kattavuuteen. Luodaan tekniset ja hallinnolliset valmiudet, joita tarvitaan omien varojen operatiiviseen hallintaan sekä kaikkien tulevien EY:n omien varojen keräämiseksi ja toimittamiseksi ajoissa yhteisön talousarvioon. Pyritään entistä aktiivisemmin luomaan tehokkaita keinoja arvonlisäveroon ja tulleihin liittyvien petosten torjumiseksi. Etenemissuunnitelma Romaniaa varten 1. JOHDANTO Vuoden 2002 määräaikaiskertomuksessa Romanian edistymisestä jäsenyysperusteiden täyttämisessä esitetään arviona, että Romania on jatkanut edelleen edistymistään Kööpenhaminassa vahvistettujen arviointiperusteiden täyttämisessä: - Romania täyttää edelleen poliittiset arviointiperusteet. Sen on jatkettava ponnisteluja monilla aloilla, mutta etenemissuunnitelmassa ei yksilöidä poliittisiin arviointiperusteisiin liittyviä erityistä huomioita edellyttäviä asioita. - Vaikka Romania onkin edelleen edistynyt toimivan markkinatalouden saavuttamisessa, se ei vielä täytä Kööpenhaminassa vahvistettuja taloudellisia arviointiperusteita. Tämän vuoksi etenemissuunnitelmassa keskitytään niihin jäljellä oleviin toimiin, jotka Romanian on toteutettava tämän arviointiperusteen täyttämiseksi. - Romania ei vielä täysin täytä yhteisön säännöstöä koskevia arviointiperusteita. Saadakseen jäsenyysvalmistelunsa onnistuneesti päätökseen Romanian on jatkettava ponnisteluja yhteisön säännöstön saattamiseksi osaksi kansallista lainsäädäntöään, sen panemiseksi täytäntöön ja sen noudattamisen valvomiseksi. Romanian on jatkettava julkishallinnon ja oikeuslaitoksen uudistamista tarvittavien hallinnon ja oikeuslaitoksen valmiuksien saavuttamiseksi. Etenemissuunnitelmalla pyritään tukemaan Romanian ponnisteluja jäljellä olevien jäsenyysvaatimusten täyttämiseksi yksilöimällä vielä toteutettavat toimet. Erityisesti keskitytään talousuudistukseen sekä tarvittaviin hallinnon ja oikeuslaitoksen valmiuksiin yhteisön säännöstön panemiseksi täytäntöön. 2. HALLINNON JA OIKEUSLAITOKSEN VALMIUDET 2.1 Hallinnon valmiudet Romaniaa koskevassa vuoden 2002 määräaikaiskertomuksessa todetaan päätelmänä, että "Romania on edistynyt vuoden 1997 lausunnon jälkeen tasaisesti yhteisön säännöstön käyttöönotossa. Kuilu lainsäädännön antamisen ja Romanian hallinnon vajavaisen, tuoretta lainsäädäntöä koskevan täytäntöönpanokyvyn välillä on kuitenkin kasvanut monilla aloilla. Julkishallinnon kokonaiskapasiteetti yhteisön säännöstön täytäntöön panemiseksi on edelleen puutteellinen, ja se muodostaa merkittävän esteen Romanian liittymisvalmisteluille. Huolena on yhteisön säännöstön käyttöönoton lisäksi myös yhteisön antaman taloudellisen avun hallinnointi." Vuoden 2002 määräaikaiskertomuksessa todetaan samanaikaisesti, että Romanian julkishallinnon uudistuksen käynnistämisessä on edistytty merkittävästi. Mikäli kyseisiä hankkeita edelleen jatketaan selkeän strategian mukaisesti, ne voivat parantaa merkittävästi Romanian julkishallinnon laatua. Vuoden 2002 määräaikaiskertomuksessa ja vuoden 2001 liittymiskumppanuudessa on yksilöity useita keskeisiä aloja, joiden uudistamista olisi pidettävä ensisijaisina tavoitteina: - vuonna 1999 annetulla virkamieslailla säädettyä poliittista kehystä on kehitettävä ottamalla käyttöön ja panemalla täytäntöön tarvittavaa johdettua oikeutta, - julkishallintoa koskevan lainsäädännön tosiasiallinen käytännön soveltaminen on varmistettava perustamalla täytäntöönpanomekanismit, - on kehitettävä sellaisia mekanismeja, joilla taataan virkamiesten poliittinen riippumattomuus ja vastuuvelvollisuus, - valmentavaa koulutusta ja ohjattua harjoittelua koskevia säännöksiä on parannettava, - on kehitettävä avoimeen ylenemismenettelyyn ja arviointiin perustuva urarakenne, - nykyaikaisen henkilöstöhallinnon mukaisia käytäntöjä on otettava käyttöön, - hallinnollisia rakenteita on vahvistettava sen varmistamiseksi, että Romanialla on valmiudet EY-varojen täysimääräiseen käyttöön, ja - Romanian lainsäädäntökehystä ja hallinnon valmiuksia on edelleen kehitettävä Euroopan yhteisöjen taloudellisiin etuihin kohdistuvien petosten ja muiden väärinkäytösten estämiseksi. Vuoden 2002 määräaikaiskertomuksessa todettiin myös, että lainsäädäntöprosessin parantamiseksi olisi toteutettava toimenpiteitä ja erityisesti asetusten ja poikkeustila-asetusten käyttöä lainsäädännöllisinä välineinä olisi vähennettävä. Phare-ohjelmasta myönnetään julkishallinnon uudistamiseen tarkoitettua lisätukea edellä mainittujen uudistusten täytäntöönpanon helpottamiseksi. 2.2 Oikeuslaitoksen valmiudet Vaikka vuoden 2002 määräaikaiskertomuksessa todettiinkin, että edistymistä oli tapahtunut joillakin oikeuslaitoksen toimintaan liittyvillä aloilla, kertomuksessa todettiin useita vakavia puutteita ja yksilöitiin uudistuksen ensisijaiset tavoitteet: - oikeuslaitoksen riippumattomuuden takaamiseksi on toteutettava toimenpiteitä, - ylimääräisten muutoksenhakukeinojen järjestelmää ylimmän oikeusasteen tuomioiden osalta olisi tarkistettava Euroopan ihmisoikeusyleissopimuksen periaatteiden mukaisesti ja oikeusvarmuuden periaatteen vahvistamiseksi, ja - oikeuslaitoksen toiminnan parantamiseksi olisi luotava kattava strategia (strategian keskeisiä tavoitteita olisi oltava käytännön toimenpiteet tuomareiden täysimääräisen riippumattomuuden takaamiseksi, tuomarien, syyttäjien ja lakimiesten etiikan, koulutuksen ja ammattitaidon parantaminen, tuomioistuinten sisäisen rakenteen kehittäminen sekä rikosasioista vastaavien valtion virastojen välisen koordinaation parantaminen). Uudistusstrategian, myös toimintaohjelman, laatimisen ja päätökseen saamisen jälkeen otetaan käyttöön Phare-hankkeet yksittäisten uudistusten täytäntöön panemiseksi. 3. TALOUSUUDISTUS Vuoden 2002 määräaikaiskertomuksen päätelmissä todettiin, että Romanian kehitys kohti toimivaa markkinataloutta on jatkunut ja että sen talousnäkymät ovat parantuneet. Suunniteltujen toimenpiteiden kestävällä ja täysimittaisella toteuttamisella sekä uudistussuunnitelman loppuun saattamisella pitäisi voida varmistaa, että Romania pystyy Keskipitkä aikaväli vastaamaan kilpailupaineiden ja markkinavoimien haasteisiin EU:ssa. Makrotalouden vakauttamisessa on viime vuosina saavutettu joitakin merkittäviä tuloksia. Inflaatio on hidastunut entistä tarkoituksenmukaisemman politiikan ansiosta, talous on kääntynyt kasvuun, ja maan ulkoinen rahoitusasema on edelleen kestävällä pohjalla. Tarvittavien markkinatalouden rakenteiden luomisessa on edistytty merkittävästi. Käynnissä oleva pankkialan perusteellinen uudistus, rahoitusmarkkinoiden valvonta- ja sääntelykehyksen jatkuva parantaminen sekä lisääntyvä yksityistäminen ovat asteittain parantaneet yritysten rahoituskuria. Hintojen ja kaupan vapauttaminen ja tämän yhteydessä viime vuonna toteutetut energian hintojen merkittävät mukautukset sekä verojärjestelmän tärkeät uudistukset ovat luoneet edellytykset resurssien tehokkaammalle kohdentamiselle. Rakenneuudistus etenee monilla aloilla. Jotta viranomaiset voisivat rakentaa tämän edistyksen tarjoamalle pohjalle, määräaikaiskertomuksessa eriteltiin joukko ensisijaisia tavoitteita. Viranomaisia kehotettiin etenkin pyrkimään inflaation jatkuvaan hidastumiseen ja siihen perustuvaan makrotalouden vakauden lisääntymiseen. Tämä voidaan saavuttaa noudattamalla tarkoituksenmukaista politiikkaa, jota tuetaan yritysten rahoituskurin valvonnalla. Tässä yhteydessä olisi noudatettava julkisen sektorin kokonaispalkkasumman rajoittamisesta annettuja sitoumuksia. Lisäksi viime aikoina nopeasti lisääntynyt rahan tarjonta ja kasvaneet luotot edellyttävät tarkkaa valvontaa ja valmiuksia puuttua tarvittaessa tilanteeseen viipymättä. Yritysten rahoituskurin toteuttaminen edellyttää verohallinnon parantamista ja verosäännösten noudattamista, energiankuluttajien maksurästien vähentämiseksi tarkoitettujen viimeaikaisten toimenpiteiden johdonmukaista ja avoimuuteen perustuvaa toteuttamista, viimeaikaisen lainsäädännön määrätietoista ja avoimuuteen perustuvaa soveltamista yksityistämisen nopeuttamiseksi sekä valmiutta tappiota tuottavien yritysten selvitystilaan asettamiseen. Pankkialan yksityistämisen loppuun saattamisella, julkisten menojen ja talousarviomenettelyn uudistuksen jatkamisella sekä parannetun sääntely- ja oikeudellisen kehyksen täytäntöönpanon varmistamisella voidaan myös tukea toimivan markkinatalouden luomista ja Romanian kykyä vastata EU:n sisäisten kilpailupaineiden ja markkinavoimien asettamiin haasteisiin. Arvioidessaan, miten edellä mainittujen parannusten toteuttamisessa on edistytty, komissio tarkastelee etenkin seuraavilla aloilla saavutettua edistystä: - inflaatioaste - yritysten keskinäisten maksurästien kehitys - julkisen sektorin palkkakulut - perittyjen maksujen osuus energia-alalla sekä säänneltyjen hintojen mukauttaminen kustannuskehitykseen - verosäännösten ja verohallinnon uudistus - talousarviomenettelyn ja julkisten menojen uudistus - konkurssimenettelyjen tehokkuus - rahoituksenvälityksen ja pankkien ulkopuolisen rahoitusalan kehittyminen - omistusoikeuksien noudattamisen valvonta - maatalousmaan kauppojen lukumäärä ja maatalousmaan hinnat - valtionyritysten uudistuksen eteminen, mukaan luettuna rakenneuudistussuunnitelmien loppuun saattaminen, elinkelpoisten yritysten yksityistäminen ja elinkelvottomien yritysten selvitystilaan asettaminen - pankkialan yksityistämisen loppuun saattaminen - julkisten investointien määrä ja laatu mm. infrastruktuurin, koulutuksen, ympäristön ja terveyden aloilla - suoran ja välillisen valtiontuen vähentäminen. 4. YHTEISÖN SÄÄNNÖSTÖN LUVUT 1 luku: Tavaroiden vapaa liikkuvuus Romanian olisi paneuduttava erityisesti yhdenmukaistamisprosessin tehostamiseen. Hallinnon valmiuksia on edelleen vahvistettava ja tarvittavat rakenteet on vielä saatettava päätökseen joillakin aloilla. Tätä lukua koskevat neuvottelut jatkuvat. Keskeisiin toimenpiteisiin kuuluu seuraavaa: Lyhyt aikaväli Varmistetaan, että kaikkien uuden lähestymistavan mukaisten direktiivien saattaminen osaksi kansallista lainsäädäntöä on saatu päätökseen ja että kyseiset lainsäädäntötekstit ovat täysin yhdenmukaiset yhteisön lainsäädännön kanssa. Varmistetaan, että Romanian standardointijärjestelmä on Euroopan standardointijärjestelmän mukainen ja että kaikki yhdenmukaistetut eurooppalaiset standardit on saatettu osaksi Romanian standardeja. Aloilla, joita ei ole yhdenmukaistettu, suoritetaan kaiken lainsäädännön täysimääräinen analyyttinen arviointi yhdenmukaisuuden varmistamiseksi Euroopan yhteisön perustamissopimuksen 28-30 artiklojen kanssa. Valmistellaan sekä hallintoa että elintarvikealan toimijoita ottamaan käyttöön EY:n elintarvikkeiden turvallisuutta koskevan järjestelmän perusperiaatteet. Keskipitkä aikaväli Saatetaan päätökseen alakohtaisen lainsäädännön yhdenmukaistaminen yhteisön säännöstön kanssa vanhan lähestymistavan mukaisten direktiivien soveltamisalaan kuuluvilla aloilla. Parannetaan yleensä ottaen hallinnon valmiuksia panna täytäntöön teollisuustuotteita koskevaa yhteisön säännöstöä. Elintarviketurvallisuus: Parannetaan vaatimustenmukaisuuden arviointiin liittyvien elinten ja laboratorioiden institutionaalisia valmiuksia. Toteutetaan elintarvikkeiden valvontajärjestelmän rakenneuudistus. Poistetaan markkinoille saattamista edeltävä hyväksymisjärjestelmä. Lisätään resursseja (sekä väline- että henkilöresursseja) valvontapalvelujen parantamiseksi. Vahvistetaan hallinnon valmiuksia vaatimustenmukaisuuden arviointiin liittyvän infrastruktuurin osalta. Liittymiseen mennessä Muutetaan lainsäädäntöä aloilla, joita ei ole yhdenmukaistettu, yhdenmukaisuuden varmistamiseksi Euroopan yhteisön perustamissopimuksen 28-30 artiklojen kanssa. Sisällytetään vastavuoroista tunnustamista koskeva lauseke kaikkiin tavaroita koskevan kansallisen lainsäädännön säädösteksteihin. Annetaan julkisia hankintoja koskevaa täytäntöönpanolainsäädäntöä. 2 luku: Henkilöiden vapaa liikkuvuus Romanian olisi paneuduttava erityisesti havaittujen puutteiden korjaamiseen vastavuoroisen tunnustamisen alalla etenkin opetussisältöjen ja ammatillisen koulutuksen osalta. Tarvittavien hallinnon rakenteiden perustaminen on käynnissä ja näitä toimia on jatkettava. Romanian on myös hyvissä ajoin valmistauduttava sosiaaliturvajärjestelmän yhteensovittamisesta johtuvien taloudellisten ja hallinnollisten velvoitteiden täyttämiseen. Tätä lukua koskevat neuvottelut jatkuvat. Keskeisiin toimenpiteisiin kuuluu seuraavaa: Lyhyt aikaväli Ammattipätevyyden vastavuoroista tunnustamista (yleisesti) ja etenkin sairaanhoitajien, lääkärien, hammaslääkärien, kätilöjen ja farmaseuttien tutkintojen vastavuoroista tunnustamista koskevan lainsäädännön tarkistamista on jatkettava havaittujen puutteiden korjaamiseksi. Keskipitkä aikaväli Varmistetaan, että lainsäädäntö yhdenmukaistetaan yhteisön säännöstön kanssa etenkin kansalaisuutta, asuinpaikkaa ja kieltä koskevan lainsäädännön osalta. Ulkomaalaislakia muutetaan sen yhdenmukaistamiseksi yhteisön säännöstön kanssa. Yhtäläistä kohtelua ja työlupia koskeva lainsäädäntö yhdenmukaistetaan yhteisön säännöstön kanssa. Julkisia työllisyyspalveluja kehitetään EURES-verkostoon osallistumisen mahdollistamiseksi. Henkilöstön kielikoulutukseen kiinnitetään erityistä huomiota. Sosiaaliturvajärjestelmän hallintorakenteita kehitetään. 3 luku: Vapaus tarjota palveluja Romanian olisi paneuduttava erityisesti saattamaan lainsäädännön yhdenmukaistaminen päätökseen, hallinnon valmiuksien vahvistamiseen sekä tulosten saavuttamiseen valvonnan tehostamisessa. Rahoitusvalvonnan institutionaalista kehystä on edelleen parannettava etenkin arvopaperi- ja vakuutusalalla. Romanian lainsäädännön analyyttinen tarkastelumenettely olisi viipymättä aloitettava muiden kuin rahoituspalvelujen alalla. Kyseistä lukua koskevia neuvotteluja ei ole vielä aloitettu Romanian kanssa. Keskipitkä aikaväli Vakuutusalalla lainsäädäntökehyksen rakenneuudistusta jatkettava ja vietävä se päätökseen (erityisesti moottoriajoneuvovakuutusten alalla). Arvopaperimarkkina-alaa koskevan uuden lainsäädännön täytäntöönpanoon on varattava riittävät henkilöresurssit. Tietosuojalaki on saatettava täysin yhdenmukaiseksi yhteisön säännöstön kanssa kiinnittäen huomioita erityisesti lain täytäntöönpanoon. 4 luku: Pääoman vapaa liikkuvuus Romanian olisi paneuduttava erityisesti lainsäädäntönsä yhdenmukaistamiseen yhteisön säännöstön kanssa. Rahanpesun torjuntaa koskevien lainsäädäntöpuitteiden tarkistamista on jatkettava. Tätä lukua koskevat neuvottelut ovat edelleen käynnissä. Tärkeimpiä tavoitteita ovat: Lyhyt aikaväli Poistetaan Romaniaan suuntautuvia suoria sijoituksia koskevat rajoitukset alakohtaiseen lainsäädäntöön sisältyvien syrjivien säännösten osalta. Otetaan käyttöön asiakkaan tunnistus luottolaitoksissa suoritettavien tilinavausten yhteydessä. Annetaan maksujärjestelmien toimintaa ja ylläpitoa koskevaa lainsäädäntöä. Keskipitkä aikaväli Pannaan täytäntöön rikoksen tuottaman hyödyn rahanpesua, etsintää, takavarikkoa ja menetetyksi tuomitsemista koskeva eurooppalainen yleissopimus. Poistetaan kaikki rajoitukset, jotka estävät parantamasta pääoman vapaata liikkuvuutta kilpailukykyisillä markkinoilla. 5 luku: Yhtiöoikeus Romanian olisi paneuduttava erityisesti piratismin ja tuoteväärennösten torjuntaan. Yhteisön säännöstön saattamista osaksi kansallista lainsäädäntöä on edelleen jatkettava taloudellisten etuyhtymien osalta sekä niiden säännösten osalta, jotka koskevat siviili- ja kauppaoikeudellisiin asioihin liittyvää lainkäyttövaltaa ja näissä asioissa ulkomailla annettujen tuomioiden täytäntöönpanoa. Tätä lukua koskevat neuvottelut on toistaiseksi päätetty. Huomiota on kiinnitettävä sen varmistamiseen, että neuvotteluprosessissa tehdyt sitoumukset täytetään. Tärkeimpiä vaiheita ovat: Keskipitkä aikaväli Lainsäädäntöä olisi edelleen yhdenmukaistettava yhteisön säännöstön kanssa tekijänoikeudesta tietoyhteiskunnassa annetun direktiivin ja jälleenmyyntikorvausta koskevan direktiivin saattamiseksi osaksi kansallista lainsäädäntöä. Tekijänoikeusviraston sekä keksintö- ja tavaramerkkiviraston henkilöstötilannetta, talousarviota ja tilastollista raportointia on parannettava. Rajatarkastusten täytäntöönpanoa ja lainvalvontaviranomaisten yhteistyötä on tehostettava väärennettyjen tavaroiden pysäyttämiseksi. Vahvistetaan toimielinten välinen verkosto piratismin ja tuoteväärennösten torjunnan tehostamiseksi. 6 luku: Kilpailupolitiikka Romanian olisi paneuduttava erityisesti instituutioiden jatkuvaan vahvistamiseen ja sekä kilpailuneuvoston että kilpailuviraston henkilöstön koulutukseen. Sen olisi pyrittävä muuttamaan yhteisön säännöstön vastaiset valtiontukijärjestelmät yhteisön säännösten mukaisiksi ja panemaan täytäntöön kilpailusäännöt ilmoittamatta jätettyjen valtiontukijärjestelmien ja voimassa olevien tukien osalta. Tätä lukua koskevia neuvotteluja käydään parhaillaan. Tärkeimpiä tavoitteita ovat: Lyhyt aikaväli Parannetaan kilpailuneuvoston ja kilpailuviraston välistä yhteistyötä ja vahvistetaan näiden kahden viranomaisen vastuualueita suhteessa Romanian ministeriöihin ja muihin viranomaisiin. Kilpailulainsäädäntöä sovelletaan ensisijaisesti suhteessa kaikkeen kilpailunvastaiseen lainsäädäntöön. Kilpailuviranomaisille on etenkin annettava oikeus vastustaa lainsäädäntöä, jonka nojalla valtiontukia myönnetään. Kilpailunrajoitusten alalla olisi lisäksi poistettava erillisiä ilmoituksia koskeva vaatimus ja resurssit olisi keskitettävä tapauksiin, jotka edustavat vakavimpia kilpailun vääristymiä. Pyritään noudattamaan ennakoivaa lähestymistapaa, johon mm. kuuluvat omasta aloitteesta tehtävät tutkimukset ja ehkäisevät sanktiot. Saatetaan päätökseen lainsäädäntöpuitteet valtiontukea koskevien aineellisten täytäntöönpanosääntöjen osalta. Parannetaan valtiontukipäätösten laatua ja niiden perustana olevaa asiantuntemusta sekä lisätään valtiontukijärjestelmän avoimuutta. Parannetaan valtiontukisääntöjen noudattamisen valvontaa. Omaksutaan määrätietoisempi ja ennakoivampi lähestymistapa ja varmistetaan valtiontukisääntöjen tehokas soveltaminen ja täytäntöönpano, myös silloin, kun kyse on ilmoittamatta jätetyistä tuista tai voimassa olevien tukien tai sen lainsäädännön yhdenmukaistamisesta yhteisön säännöstön kanssa, jonka nojalla viranomaiset eri hallintotasoilla päättävät tukien myöntämisestä. Erityisesti muutetaan sääntöjenvastaiset verotukijärjestelmät yhteisön säännöstön mukaisiksi ja muunnetaan voimassa olevat etuudet sääntöjenmukaisiksi tuiksi. Lisätään teräsalan valtiontukijärjestelmän avoimuutta. Vahvistetaan enimmäismäärä verohelpotuksina tai -vähennyksinä myönnettävälle tuelle. Tiedotetaan valtiontukien myöntämisestä vastaaville viranomaisille näihin tukiin sovellettavasta politiikasta ja lainsäädännöstä. Keskipitkä aikaväli Järjestetään koulutusta etenkin oikeuslaitoksen palveluksessa oleville. Tiedotetaan valtiontukisäännöistä etenkin tukien myöntäjille, yrityksille ja oikeuslaitoksen palveluksessa oleville. 7 luku: Maatalous Romanian olisi paneuduttava erityisesti vahvistamaan hallinnollista kapasiteettia yhteisön säännöstön täytäntöönpanemiseksi ja sen soveltamiseksi erityisesti eläinlääkinnän ja kasvinsuojelun aloilla. Maatalouden ja elintarvikealan rakenneuudistusta olisi kiihdytettävä. Maarekisteriuudistukseen ja kiinteistöjen omistusoikeuden rekisteröintiin kiinteistövirastoissa tarvitaan huomattavia investointeja. Tätä lukua koskevat neuvottelut on aloitettu ainoastaan kasvinsuojelu- ja eläinlääkintäkysymysten osalta. Avainkysymyksiä ovat: Keskipitkä aikaväli Uuden valtiontukipolitiikan olisi kohdennuttava nykyistä enemmän markkinasuuntautuneen maatalouspolitiikan ja maaseudun kehittämiseen. Henkilökuntaa ja muita resursseja on lisättävä, jotta hiljattain osaksi Romanian lainsäädäntöä siirretty yhteisön maataloussäännöstö voitaisiin panna täytäntöön kokonaisuudessaan. Monialaisten kysymysten osalta olisi panostettava maarekisteriin, toimialakohtaisiin organisaatioihin, laatupolitiikkaan ja maatalouden kirjanpidon tietoverkkoon (FADN) sekä yhdennetyn hallinto- ja valvontajärjestelmän perustamiseen (erityisesti peltolohkojärjestelmän määrittelyyn). Uuden viinilain osalta olisi laadittava soveltamistoimenpiteitä (ennen kaikkea viinitilarekisterin osalta). Romanian terveys- ja eläinlääkintävirasto tarvitsee lisää henkilö- ja muita resursseja, jotta yhteisön eläinlääkintäsäännöstön hyväksyminen voitaisiin saada päätökseen. 8 luku: Kalastus Romanian olisi paneuduttava erityisesti hiljattain annetun pääasiallisten hallintorakenteiden toimintaa koskevan lainsäädännön täytäntöönpanoon. Tätä lukua koskevat neuvottelut on keskeytetty. Olisi varmistettava, että neuvottelujen aikana hyväksyttyjä myönnytyksiä noudatetaan. Avainkysymyksiä ovat: Lyhyt aikaväli Selvitetään maatalous-, kalastus- ja metsätalousministeriön sekä vesien- ja ympäristönsuojeluministeriön välinen hallinnollinen vastuunjako. Keskipitkä aikaväli Palkataan lisähenkilöstöä maatalous-, kalastus- ja metsätalousministeriön kalastusosastoon. Tehostetaan valvontaa panostamalla kalastustarkastajien koulutukseen, tarjoamalla sopivat laitteet ja lisäämällä merikalastusta valvovien tarkastajien määrää. Saatetaan kalavarojen hoitoa ja valvontaa koskevat asetukset osaksi Romanian lainsäädäntöä. Saatetaan rakennerahastojen hallintoa koskevat yhteisön asetukset osaksi Romanian lainsäädäntöä ja perustetaan rakennerahastovirasto maatalous-, kalastus- ja metsätalousministeriöön. Saatetaan kalastustuotteiden markkinajärjestelyä koskeva yhteisön lainsäädäntö osaksi Romanian lainsäädäntöä ja perustetaan maksajavirasto. 9 luku: Liikennepolitiikka Romanian olisi paneuduttava erityisesti kehittämään toimielimiä, jotka voivat soveltaa uutta lainsäädäntöä, ja turvaamaan tarvittava rahoitus yhteisön säännöstössä edellytetyille mittaville investoinneille. Lisäksi tarvitaan lisäponnisteluja maantieliikennettä koskevan yhteisön verosäännöstön ja sosiaalis-teknisen säännöstön täytäntöönpanemiseksi, yhteisön ilmailu- ja merenkulkusäännöstön saattamiseksi osaksi Romanian lainsäädäntöä ja sen täytäntöönpanemiseksi, merenkulun turvallisuuden parantamiseksi huomattavasti, sisävesilaivaston kunnostamiseksi EY:n standardien mukaiseksi sekä merenkulun turvallisuusviranomaisen vahvistamiseksi ja sen riippumattomuuden takaamiseksi. Tätä lukua koskevat neuvottelut jatkuvat. Avainkysymyksiä ovat: Lyhyt aikaväli Varmistetaan, että ajoneuvojen tienvarsitarkastuksissa ei syyllistytä tosiasialliseen syrjintään Romanian ja EY:n liikenteenharjoittajien ja/tai ajoneuvojen välillä. Vahvistetaan merenkulun turvallisuusviranomaista ja taataan sen riippumattomuus. Liittymisvaihe Romanian lentoyhtiön rakenneuudistuksen loppuun saattaminen. Avataan painoja ja mittoja koskevan yhteisön säännöstön mukainen päätieverkko kansainväliselle liikenteelle ennen kuin tieverkon kunnostaminen on saatu kokonaan päätökseen (vaikka tämä merkitsisi kunnostamattomien sivuteiden käyttöä lastaamista ja purkamista varten) ja asettamatta rajoittavia maksuja kunnostamattomien teiden käytölle. Varmistetaan Romanian kuljetusvälinekannan muuttaminen EY:n säännöstön mukaiseksi kunnostamalla sisävesilaivasto EU:n teknisten vaatimusten mukaiseksi, soveltamalla tiukasti merenkulun turvallisuutta koskevaa yhteisön säännöstöä (ja parantamalla Romanian lipun alla purjehtivien alusten turvallisuutta) sekä panemalla täytäntöön tekninen ja sosiaalinen sekä turvallisuutta ja ympäristöä koskeva yhteisön säännöstö maantieliikenteen osalta. 10 luku: Verotus Romanian olisi paneuduttava erityisesti puuttuvan lainsäädännön antamiseen, jotta se voisi viimeistellä yhteisön säännöstön saattamisen osaksi kansallista lainsäädäntöä sekä vahvistaa täytäntöönpano- ja soveltamisvalmiuksiaan. Hallinnonuudistuksissa olisi paneuduttava veronkanto- ja veronpalautusjärjestelmien parantamiseen sekä alv-palautuksiin liittyvien petosten vähentämiseen. Tätä lukua koskevat neuvottelut jatkuvat. Keskeisiin toimenpiteisiin kuuluu seuraavaa: Lyhyt aikaväli Alv-lainsäädännön saattamista osaksi kansallista lainsäädäntöä jatketaan kiinnittäen erityistä huomiota verovapautusten soveltamisalan rajoittamiseen sekä arvonlisäveron erityisjärjestelmien käyttöönottoon. Valmisteveroja koskevan lainsäädännön yhdenmukaistaminen vaatii vielä huomattavia toimia. Väliaikaisen valmisteverottomuuden järjestelmä (erityisesti verotonta varastoa koskevat säännökset) otetaan käyttöön. Laaditaan ja otetaan käyttöön eettiset ohjeet. Keskipitkä aikaväli Varmistetaan yritysverotusta koskevien menettelysääntöjen noudattaminen. Verohallinnon hallinnollisia valmiuksia lisätään. 11 luku: Talous- ja rahaliitto Romanian olisi tällä alalla paneuduttava erityisesti lainsäädäntönsä yhdenmukaistamiseen yhteisön säännöstön kanssa. Tätä lukua koskevat neuvottelut on toistaiseksi päätetty. Huomiota on kiinnitettävä sen varmistamiseen, että neuvotteluprosessissa tehdyt sitoumukset täytetään. Tärkeimpiä vaiheita ovat: Keskipitkä aikaväli Yhdenmukaistetaan lainsäädäntö yhteisön säännöstön kanssa niiden säännösten osalta, jotka koskevat keskuspankin riippumattomuutta sekä rahoituslaitoksiin kohdistuvien, julkisviranomaisten etuoikeuksien ja julkissektorin suoran rahoituksen kieltämistä. Yhdenmukaistetaan julkista taloutta koskevat tilastot kaikilta osin EKT-1995:n vaatimusten kanssa. 12 luku: Tilastot Romanian olisi paneuduttava erityisesti tilastollisten menetelmien kehittämiseen ja tietojen laadun ja täydellisyyden parantamiseen. Lisätoimia tarvitaan myös tilastoinnin hallintohenkilöstön valmiuksien parantamiseksi; olisi huolehdittava, että henkilöstömäärät eivät nykyisestä enää vähene. Kyseistä lukua koskevat neuvottelut on toistaiseksi päätetty. Huomioita on kiinnitettävä sen varmistamiseen, että kyseisessä prosessissa tehdyt sitoumukset täytetään. Keskeisiin toimenpiteisiin kuuluu seuraavaa: Lyhyt aikaväli Kehitetään tilastoinnin laatua ja kattavuutta makrotalouden alalla. Varmistetaan, että tärkeimpien kahdeksan aluetoimiston tehtävien ja vastuualueiden järkeistämistä jatketaan. Keskipitkä aikaväli Otetaan käyttöön Intrastat-järjestelmä. Määritetään tilastojen kehittämistä koskeva pitkän aikavälin strategia. Tietotekniikkavalmiuksia olisi jatkuvasti parannettava ja kehitettävä. Keskus- ja aluehallinnon henkilöstölle järjestetään lisäkoulutusta, jotta tietotekniikkaa ja sovellusohjelmistoja voitaisiin hyödyntää tehokkaasti. 13 luku: Sosiaalipolitiikka ja työllisyys Romanian olisi paneuduttava erityisesti uuden työlain käyttöönottoon, jatkettava työterveyttä ja -turvallisuutta koskevan yhteisön säännöstön ottamista osaksi kansallista lainsäädäntöä, edistettävä edelleen sosiaalista osallisuutta, yhdenmukaistettava täysimääräisesti syrjinnänvastainen lainsäädäntö yhteisön säännöstön kanssa, suojeltava raskaana olevien naisten oikeuksia ja turvattava rajoittamaton oikeus yötyöhön. Lisätoimia tarvitaan myös eri instituutioiden yhteistyön ja budjettijärjestelyjen alalla, sosiaalisen vastuun hajauttamisessa paikallistasolle sekä riittävien henkilöstömäärien sekä riittävän henkilöstökoulutuksen takaamisessa. Kyseistä lukua koskevat neuvottelut on toistaiseksi päätetty. Huomioita on kiinnitettävä sen varmistamiseen, että kyseisessä prosessissa tehdyt sitoumukset täytetään. Keskeisiin tavoitteisiin kuuluu seuraavaa: Lyhyt aikaväli Tarkistettu työlaki otetaan käyttöön. Vastuualueiden jakoa selkiytetään paikallistasolla sekä paikallisen ja kansallisen tason välillä sosiaaliavustuksia ja sosiaaliturvaa koskevan lainsäädännön täytäntöönpanon osalta. EY:n uusi tupakkadirektiivi saatetaan osaksi kansallista lainsäädäntöä ja pannaan täytäntöön. Työllisyyspolitiikan ensisijaisista tavoitteista tehtävään yhteiseen arvioon sisältyvät tavoitteet ja sitoumukset pannaan täytäntöön. Keskipitkä aikaväli Viimeistellään työterveyttä ja -turvallisuutta koskevan yhteisön säännöstön ja työlain saattaminen osaksi kansallista lainsäädäntöä. Parannetaan etenkin työsuojeluviranomaisten täytäntöönpano- ja soveltamisvalmiuksia. Miesten ja naisten yhdenvertaisen kohtelun alalla yhdenmukaistetaan lainsäädäntö yhteisön säännöstön kanssa todistustaakan, raskaana olevien naisten oikeuksien suojelun ja rajoittamattoman yötyöoikeuden osalta. Viimeistellään syrjinnänvastaisen säännöstön saattaminen osaksi kansallista lainsäädäntöä erityisesti välillisen syrjinnän ja todistustaakan osalta. Vahvistetaan työmarkkinaosapuolten hallinnollisia valmiuksia erityisesti uusien politiikan alueiden osalta työllisyyden ja sosiaalisen osallisuuden edistäminen mukaan luettuina. Edistetään työmarkkinaosapuolten itsenäistä vuoropuhelua erityisesti alakohtaisella ja pk-yritysten tasolla sen kattavuuden parantamiseksi. Varmistetaan riittävät valmiudet hallinnoida Euroopan sosiaalirahastoon kuuluvien hankkeiden kaltaisia hankkeita rakennerahastoihin liittyvissä valmisteluissa. Laaditaan sosiaalista osallisuutta edistävä yhteinen kansallinen lähestymistapa EU:n suuntaviivojen mukaisesti. Köyhyyttä ja sosiaalista syrjäytymistä koskevien sosiaalisten tilastojen laatimiseen olisi kiinnitettävä erityistä huomioita. Toteutetaan kansanterveyden seurantajärjestelmän sekä tarttuvien tautien valvontajärjestelmän uudelleenjärjestely yhteisön säännöstön vaatimusten mukaisesti ja tehostetaan henkilöstön koulutusta. Varmistetaan terveystietojärjestelmän perustaminen yhteisön edellytysten mukaisesti. 14 luku: Energia Romanian olisi paneuduttava erityisesti ratkaisemaan alalla edelleen vallitsevat rakenteelliset ongelmat: energialaskujen maksamatta jättäminen, Termoelectrican rakennemuutos sekä energiaverkkojen tehokkuuden parantaminen. Sen olisi myös siirryttävä nykyisesti energian tuotantoon suuntautuvasta politiikastaan kohti energian säästämistä korostavaa politiikkaa. Romanian olisi toteutettava tarvittavat toimenpiteet sen varmistamiseksi, että energia-alan lainsäädäntö saatetaan täytäntöön kaikilta osin ja määräajassa, sekä vahvistettava vastikään perustettujen elinten (erityisesti energia-alan sääntelyelinten, energiatehokkuuselimen sekä ydinturvallisuusviranomaisen) hallinnollisia valmiuksia. Romanian olisi varmistettava lainsäädäntönsä yhdenmukaisuus Euratomin vaatimusten ja menettelyjen kanssa ja toteutettava toimenpiteitä öljyvarantojensa lisäämiseksi asteittain. Tätä lukua koskevia neuvotteluja jatketaan. Keskeisiä virstanpylväitä ovat muun muassa seuraavat: Lyhyt aikaväli Puuttuminen ydinturvallisuuden sääntelyviranomaisen henkilökunnan alhaiseen palkkaukseen liittyvään ongelmaan, joka pitää henkilökunnan vaihtuvuuden suurena. Käytettyyn ydinpolttoaineeseen ja ydinjätteeseen liittyvien kysymysten ratkaiseminen. Energialaskujen keräämisasteen parantaminen sekä energialaitoksille maksettavien velkojen keräämisen tehostaminen. Energiahintojen avoimuutta korostavan politiikan toteuttaminen ja vääristymien poistaminen energian hinnoista, jotta energian hinta kattaa energiakustannukset. Uusiutuvien energialähteiden käytön edistäminen edelleen; proaktiivisen politiikan laatiminen Romanian talouden energiaintensiteetin vähentämiseksi edistämällä energiatehokkuutta kaikissa energiakierron vaiheissa. Keskipitkä aikaväli Rakenneuudistustyön jatkaminen kiinteiden polttoaineiden alalla. Kivihiilialan lainsäädännön yhdenmukaisuuden varmistaminen yhteisön säännöstön kanssa. Kansallisten turvallisuutta edistävien ohjelmien toteuttamisen jatkaminen ydinalalla kiinnittäen erityistä huomiota vuoden 2002 tilanneraportissa annettuihin suosituksiin. Öljytuotevarastojen kartuttaminen progressiivisen aikataulun mukaan. Sellaisen energiatehokkuutta koskevan politiikan toteuttaminen, jonka tarkoituksena on vähentää Romanian talouden energiaintensiteettiä, uusiutuvien energialähteiden käytön edistäminen mukaan luettuna. 15 luku: Teollisuuspolitiikka Romanian olisi paneuduttava erityisesti saattamaan yksityistäminen päätökseen täysin avoimesti, edistämään investointeja yksinkertaistamalla ja vakauttamalla liiketoimintaympäristöä ja kehittämään hallinnollisia valmiuksia ja rakenteita maan teollisuuspoliittisen strategian toteuttamiseksi. Erityistä huomiota on kiinnitettävä siihen, että rakenneuudistuspolitiikka toteutetaan niin, että siinä noudatetaan kilpailua ja valtiontukea koskevaa yhteisön säännöstöä, jotta syntyy todella kilpailukykyisiä yrityksiä. Tämän neuvottel